
Le parement & triumphes des dames





Le parement & triumphes des dames.

Est appellé ce plaisant nouveau livre

Prenez le en gré ainsi que je le livre

Pour recepvoir salut de corps & d’ames









Prologue de ce present volume
& plaisant opuscule dict
& intitulé Le parement & triumphe des dames



Aprés que ung jour de ce moys de may L’an .v.
cens & dix sur le milliare j’eu leu & revolué
plusieurs volumes textes/ postilles et comments
tant de sacree pagine que de aultres souverains
aucteurs hystoriographes cronicques/ gestes/ poeticques
cathologues des bieneurez sainctz et sainctes & autres
digne de memoire et singuliere recordation Esquelz
sans doubte (es sens anagogique/ tropologique/ allegorique
& moral) sont escriptz narrez & recitez plusieurs
salutaires doctrines fructueuses instructions &
enseignemens de toutes bonnes meurs Et tant en langue
diserte & latine soubz le doulz & meliflueux langage
confit au sens de dame rethoricque qui en son
eloquant art d’oratoire & souefve bouche de poeterie
aulx humains a present tant elucidee qu’en nostre francigene
locution & langue vernacule a esté tellement
deduicte/ que plusieurs subtilz esperitz & agilles entendemens/
par enerve industrie se sont mis & donnez a
compiller & escripre argumens/ commedies/ invectives/
satires/ fables epigrames & tragedies/ prosaïques versificatoires
& rigmes de diverses tailles/ que plusieurs
livres & traictés/ ont esté notoirement divulguez/ moyennant
le noble & industrieux art de impression que en
vigueur presentement donne & administre la source &
inundation de l’eaue vive qui incessamment part & distille
du puis & profonde fontaine de varies & diverses
sciences Dont ainsi reclus & comme perplex/ considerant
que pour aucunement satisfaire aux humains entendemens
je pourroye de nouveau compiller veu & pressuposé
que en quantité innumerable & si grande habondance
de divers livres sont dispersez en latin vulgaire françoys
& langue theutonique que a parler quasi rondement
plusieurs n’y scevent que choisir comme en une chose diffuse
tout pensif & fantasié me suis party de ma petite
estude Et pour mettre fin a mon emprinse suis parvenu
pour me solacier & recreer mon debile esperit jusques en
ung delectable & plaisant verger tout couvert de noble
verdure rameaux odorans & arbres fructiferes dyaprés
de diverses fleurs ainsi que la saison le donne A quel
lieu je trouvay une moult louable compaignie & tresgrant
assemblee de prudentes nobles Magnificques et
honnorees princesses Dames damoyselles Bourgoyses
Filles domesticques/ plusieurs autres bien notables femmes
tresbien pareez acoustreez/ & vestues de divers vestemens
& aultres triumphantes habitudes de quoy presentement
chascunes d’elles scet user selon son degré et
personnelle qualité. Et plusieurs d’icelles beaucoup plus
excessivement qui ne leur debveroit competer ne apartenir
Ce que pourtant je leurs remetz sans en vouloir
riens autre dire/ car je suis cestuy la qui pour l’honneur
et grace des dames vouldroye par loyal service travailler
& employer du tout mon sçavoir. Dont icelle tresnoble
compaignie de dames de par moy salueez/ et leur
salut a moy rendu/ se tira devers moy une bonne prudente
& vertueuse dame moyenne de aage & selon mon
advis bien devotement moriginee/ de simple estat et pleine
de sçavoir. Laquelle saige dame ainsi que je fus deuement
informé estoit dicte et nommee bonne affection de
l’honneur & salut des dames/ qui en mettant la coppie de
ce present livre en ma main/ qu’elle avoit premierement
tiré de sa manche me dist begnignement en ceste maniere
selon son maternel langage. Mon amy il m’a esté d’aucuns
recité que tu nagueres venu de Troyes en champaigne
arrivé en ceste tresfamee ilustre et populeuse cité
de Paris quiers a composer aulcune chose de nouveau
affin que tu soyez recongneu/ mais laisses encores ung
peu quiescer et refreschir ta memoire mettant ta fantasie
arriere/ et reçoy ce present livre que je te donne et administre/
duquel aprés que tu auras veu la coppie/ et que
tu y sentiras goust/ tu le pourras commenter et ordonner/
en forme qui puisse repaistre gens de lettre et auctorité/
et qu’il soit divulgué aux nobles/ haultes/ excellentes/
et magnifiques princesses/ dames/ damoiselles/ et
aultres femmes de tous estas/ desquelles tu en voys a
present une notable & honoree congregation affin que
par iceluy livre tu leurs puisses donner vestemens et
habitz nouveaulx pour eulx parer et faire apparoir en
toute vertueuse triumphe/ comme tu scez qu’elles desirent
& qu’il est notoire a chascun. Et a tant receu ses parolles/
& comme tout morne et transsy/ me departy de ceste noble
dame Bonne affection de l’honneur des dames/ prenant
humble congié de toute l’assistance/ ainsi comme je peulz
et sceu. Dont moy hors de ce beau pourpris/ et plaisant
vergier/ regarday bien diligemment ce traicté/ et present
volume/ intitulé le parement et triumphe des dames Auquel
sont contenus tous les habitz/ paremens & nobles vestures
qu’ilz appartiennent a toutes bonnes dames &
femmes d’honneur. Lequel volume & plaisant traicté/
sans jactance de moy/ ou estre venteur des oeuvres d’autruy/
trouvay par son intitulacion que aultresfois avoit
esté descript et composé par noble de chevalereux seigneur
messire Olivier de la Marche en son vivant chevalier
& grant maistre d’hostel du roy de Castille Lequel
prudent & vertueux chevalier tant en prose qu’en vers
huittains a si bien & fructueusement labouré pour le bien
& honneur des dames desquelles j’ay tousjours desiré estre
humble & loyal serviteur. Parquoy ma fantasie du tout
arriere regettee/ me suis seullement occupé a veoir & visiter
ce noble opuscule des dames non pas pour y riens
corriger/ mais pour sçavoir seullement se aulcune corruption
seroit ou auroit esté faicte par eulx qui depuis
sont par coppie redigé comme souventesfois est advenu.
Et aussi pour commenter le texte/ affin de monstrer le
prenommé seigneur y avoir songneusement labouré/ &
par sens de lettre & estude/ & que tout noble & devot sexe
femenin & aultres gens de tous estas puissent prendre
seurs vestemens/ qu’ilz par teignes/ vermisseaulx ou
aultre inveteration ne se puissent corrompre ne demolir/
mais perpetuellement demourer/ & estre mis presentez &
recordez en l’ineffalible repositoire ou est tout baulme aromaticque.
En ensuyvant la irrefragable doctrine du
converty/ apostre/ vaisseau d’election le glorieux saint
Paul disant que nous soions tousjours vestuz & armez
des armures & vestemens de toute lumiere pour ambuler
es jours honnestes/ & du tout getter les oeuvres & les
vestemens de tenebres/ disant aussi le bon Jacob aux
familles de sa maison. Soyez tous mundiffiez : ainsi
comme vrays purs & nectz/ & muez tous voz vestemens
desquelz aussi descript & recite le prophete Neemie qu’ilz
ne pevent inveterer — Car ce sont les beaulx vestemens
de quoy il est faicte notoire mention au livre des canticques
disant. L’odeur de ces vestemens sera comme l’odeur
d’encens. Et aussi est dict en aultres plusieurs lieux
de la saincte escripture lesquelz je delaisse a present pour
eviter prolixité. Parquoy devons ce present livre souventefois
recorder & avoir en memoire de cueur pour
nous honnestement vestir & parer par honneur/ affin
que nous puissons personnellement & en reverance comparer
aux nopces celestes sans estre reprins de l’entree
comme il fut dit au repudié non ayant sa veste d’honneur/
mon amy pourquoy es tu icy entré sans ton vestement
nuptial. Et ainsi par ce present petit volume tresespecial
& tresdigne de grande louenge pourrons parvenir
aux supernelles nopces du parfaict espoux de noz ames
saulveur & redempteur Jhesucrist. Qui avecques le pere
& le filz vit & regne glorieusement
en unye trinité.
Amen.

Prologue de l’acteur qui fut feu tresnoble seigneur
messire Olivier de la Marche en son vivant grant
maistre d’hostel du roy de Castille





L’Autre hyer lisant une nuyt pour apprendre

Aprés dormir que l’esperit medite

Amour me vint assaillir & surprendre

Par tel assault qui n’est pas a comprendre

D’aulcune dame qui mon sens suppeditte

Mon cueur la m’a destinee & predicte

Si fault sçavoir se je la dois aymer

D’amour amere/ ou d’amour sans amer


Se suyvre vueil la sensualité

Je l’aimeray d’amour folle & mondaine

Mais selon Dieu raison & equité

Je dois aymer d’amour de charité

C’est la sente de loyaulté certaine

Boece nous dit que c’est amour haultaine

D’aymer sa dame tousjours & en tout lieu

Pour l’exaulcer & mettre devant Dieu


Le parement & triumphe des dames

Jeunes gorriers s’il vous plaist vous lirés

Mais quoy qu’il soit au salut de voz ames

Pour chose vaine en dirés quelques blasmes

Car tel triumphe pas ne demanderés

Le temps perdu aprés regretterés

Se folle amour vous vient au cueur saisir

Querant plaisance vous aurez desplaisir


Qu’est ce d’amour qui son fait a hanté

Lisons Ovide/ pour sçavoir son guerdon

Il dit que c’est ung cueur en autre enté

Qui dessaisit sa franchise voulenté

Pour en autruy la mettre par pur don

Amans venez a ce noble pardon

Dessaisissez votre voulenté toute

Pour la donner ou le vouloir se boute


Qui son povoir veult offrir ou partie

Et du cueur faire quelque retention

C’est une amour laschement departie

Et qui abuse une dame advertye

D’autre sercher ne face invention

Cueur de noble homme par franche intention

Ou qu’il se donne jamais n’en doit partir

Pour endurer autant comme ung martir


Ung cueur villain ne doit amours tenir

J’entens villain qui pense villannye

Amours est noble pour deux cueurs a unir

Et enchainner quoy qu’il puisse advenir

Puis que vertu cest enchainement lye

Cest amour sy pour riens ne se deslye

Ne departir jamais ne se poura

Tant que le corps & l’ame durera


Et par contraire qui se met ou escoute

En amour fainte qui se poursuit par vice

Cest amour si ne dure peu ou goutte

Suspition en jalouzie les boutte

Ou beaulté fault qui est lasche service

Car l’ung est fol l’autre coquart ou nice

Cest amour est de legiere venue

Et trop plustost se pert & diminue


Pourtant je suis a cela resolu

Et s’esmerveille de mon corps qui vouldra

Car j’aymeray de franc cueur non polu

Par loyaulté celle que j’ay esleu

Ferme propos en ce me soustiendra

Mon amour telle jamais ne fauldra

Amours se sont en moy fermes boutees

Pour trois raisons que j’ay leues & goustees


Amour entra premier en mon oreille

D’oyr les biens vertus & renommee

De celle seulle ou mon cueur s’apparelle

Et puis quant l’oeil perceut la non pareille

Fleur de beaulté de grace inestimee

Lors celle amour se trouva confermee

Rapport fut vray l’oeil en fist jugement

Ainsi fut prins en ce commencement


Or vient le neu d’amoureuse racine

Et le lyen qui plus mon cueur a pris

Soit en parler en acueil ou en signe

Son doulx maintien la monstre & determine

D’avoir louenges en honneur & en pris

Toutes vertus sont en ce lieu compris

Le sens si bon qu’il n’y a quelque amer

A sçavoir doncques si j’ay tort de l’aymer


De ces trois dars/ mon cueur a eu attainte

Qui dureront autant que j’auray vie

Regnom premier ne la peut faire estainte

Mais le regard a la blessure tainte

Qui ne sera sans grant douleur ravie

De l’acointer ne fault que je desvie

Mais doibs souffrir pour cy parfaicte & digne

A cueur leal vault une medecine


Or concluons a cest amour vouee

Que pourray je pour guerdon dire ou faire

A la non per/ qu’il luy plaise & agree

Pour satisfaire a sa bonté louee

Paintre ne suis pour sa beaulté pourtraire

Mais je concluz ung habit luy parfaire

Tout vertueux/ affin que j’en responde

Pour la parer devant Dieu & le monde







Fin du prologue de l’acteur





Cy commence le parement & triumphe des dames





Premierement La pantoufle d’humilité


Chapitre .i.





Roynes d’honneur marquises & princesses

Entendez cy dames & damoiselles

Femmes serventes bourgoises & maistresses

Venez partir a mes grandes richesses

Goustés les bien vous les trouverez belles

Mes pompes sont es maulx nouriz nouvelles

C’est ung habit a toutes bien apoint

Pour triumpher & estre bien en point


Sachez premier que la vierge Marie

Fleur des eslites & dame de bonté

Royne des cieulx affin que ne varie

Qui fut la verge du bon Yessé florie

Ainsi eslite pour son humilité

De saincte eglise est souvent recité

En son devot & gratieulx canticque

Comme il est sceu par louenge autentique


Pour commencer des panthouffles nous fault

Pour mieulx fournir ceste noble parure

Riens oublier ne vueil car l’habit vault

Qu’il soit fourny du pied jusques au plushault

Continuant ceste noble vesture

La panthouffle est une saine chaussure

Au pied fait bien & prouffit cordial

Ce qu’elle vault est bien espicial


La pantouffle c’est le seul soubstenement

Du corps entier & de sa pesanteur

Mainte personne a garde sainement

Pour la santé c’est ung solagement

Pour tenir sec ou par doulce moisteur

La pantouffle conduit le chemineur

Et obeyt selon qu’on la convoye

Par bon chemin ou par mal nette voye


De la pantouffle ne nous vient que senté

Et tout prouffit sans griefve maladie

Pour luy donner tiltre d’auctorité

Je luy donne le nom d’humilité

C’est des vertus que une fleur anoblye

Pour Dieu madame que ce point l’on n’oublye

Telle vertu nous fera renommer

Depuis les mons jusques a la rouge mer


Celle panthouffle tout soustient & supporte

Et obeit par chemin seurement

Humilité le fais soustient & porte

De ce qu’on voit qu’on sent & qu’on raporte

Et passe tout sans courroux doulcement

Humilité plaist a Dieu seullement

Ung humble cueur ne scet riens requerir

Ne demander qu’il ne puisse acquerir


Humilité porte telle vigueur

Pour avoir paix & divine concorde

Que par sa doulceur & benigne liqueur

Remet le glaive de divine rigueur

Dedans la gayne de sa misericorde

Je vous prie donc que vostre veu s’acorde

A cheminer par vraye humilité

Soubz qui a Jhesus pour nous milité


Chaussons le pied d’humilité sans fainte

Laissons orgueil qui trop de maulx procurre

Ceste panthouffle nous sera digne & saincte

Humilité nous soit de tremeur ceincte

Car qui craint Dieu il n’a de pecher cure

Humilité est de telle nature

Que Dieu se joingt la ou elle est nourie

La Trinité & la vierge Marie







Exemple de humilité


Pour le premier exemple & l’exemplaire des
autres ma tresaymee & honnoree dame sera l’exemple
de la tresglorieuse sacree & intemeree
vierge Marie qui par sa sainte & benigne humilité a
merite d’estre dignement faicte vierge mere de nostre
seigneur Jesucrist royne des cieulx dame des anges & reparatrice
de tout humain genre Comme elle mesmes
nous recite cothidiennement en son cantique de l’heure de
vespres en nostre mere saincte eglise disant Pource qu’il
a regarde l’humylité de son ancelle voicy que pour ceste
cause me diront estre bieneureuse les generations ce que souventesfois
doit estre deuement recordé par devote meditation
& avecques ce pour autre exemple familiere povez lire
l’evangille du second dimenche de Karesme ou vous
trouverez que une pecheresse de la terre de chananee obtint
grace & pardon de nostre seigneur Jhesucrist par son humilité/
car en usant par devotion De faict de cueur & de
bon vouloir fist sa complainte & humble remonstrance en
disant Sire je sais bien que je ne suis pas digne d’acquerir
ta grace/ mais regarde moy de l’oeil de pytié & misericorde
& me impartiz des myettes de ta bonté & grace
pour guarir mon peché ainsi que souvent l’on depart aux
chiens du relief de la table/ affin d’avoir leur povre vie
Ainsi le benoist createur voyant que si humblement elle
se comparoit aux chiens luy donna sa grace & pardon
de son peché Et depuis vesquit moult vertueusement &
recouvra la santé de sa fille qui estoit malicieusement vexee
& tourmentee du dyable Ainsi mes dames & filles
de mon escolle fuiez orgueil & prenez humilité Car nostre
seigneur Jhesucrist ainsi comme dessus est dit : print
aussi grant plaisir en l’humilité de la vierge Marie qu’il
fist ou demourant de ses aultres vertus qui sont infinies.
Et a tant vous contentez de ce premier exemple/
rememorant aussi l’humilité de ceste povre femme chananee/
et poursuivons le demourant.





Les souliers de soing & de diligence


Chapitre .ii.





Ung cordonnier nous convient adresser

Qui nous fera des souliers par maistrise

Pour le gent pied de ma dame chausser

Fait de tel art qui ne la puist blesser

Telle façon est aux ouvriers requise

Gente chaussure chascun la loue & prise

Ainsi feront des souliers si apoint

Qui nous viendront se Dieu plaist bien apoint.


Souliers gardent de mal & de blessure

Les piez souvent dont le corps vault mieulx

Et s’il convient cheminer bonne allure

Sur le souler se fait cest advanture

Dont la pantouffle s’abandonne en maintz lieux

Les soulers sont si bons & vertueulx

Qu’ilz prouffitent pour saulver ung royaulme

Le loz l’honneur & prouffit d’une dame


Dont ces souliers/ pour en faire apparence

En la parure que voulons acoustrer

L’ung sera soing/ & l’autre diligence

En delaissant paresse & negligence

Dont moult de maulx se pevent rencontrer

Diligence passe sens/ il est cler

Diligence vainct dangier & fortune

Et maintesfois envieuse rancune


Diligence menee par raison

Vault tant de biens que l’on n’en scet le compte

Et s’elle meult de cas de desraison

De vengence d’amours ou mesprison

Il ne vault pas qu’on en parle ou racompte

Mais quant vertu diligence surmonte

Dieu en est guyde/ menant a bonne fin

Le cheminant son desir & chemin







Exemple de soing & diligence


Nous lisons en la saincte bible ou .xxv. chapitre
du premier livre des roys comment le bon
roy David requist a Nabal/ qui en faveur &
recongnoissance des plaisirs & services qu’il luy avoit
fais/ il luy voulsist donner certaine porcion des biens de
sa provision pour recreer son armee Ce que ledit Nabal
luy reffusa/ soy demonstrant orgueilleux ingrat & maulvais
envers luy/ disant plusieurs injurieuses et maulvaises
parolles contre sa personne/ dont finablement le
bon roy David se courrouça et esmeut son armee contre
iceluy Nabal & l’eust destruit sans point de remede n’eust
esté Abigaïl femme d’iceluy Nabal/ laquelle congnoissant
la mauvaise obstination & ingratitude de son dict
mary fist a son desceu telle diligence qu’elle chargea Cameaulx/
chevaulx/ & asnes de toutes viandes & vitailles
en grant habondance. Et vint en personne au devant
du roy/ lequel voyant la diligence & humilité de ladicte
Abigaïl mitiga son ire/ & se desista de son entreprinse.
Et depuis/ aprés la mort dudit Nabal recordez icelluy
roy David de la vertueuse diligence de la dicte noble
dame Abigaïl/ il la prinst a femme. Ceste dicte dame
nous aprent & enseigne que diligence est moult necessaire
a toutes dames & a cause d’eviter plusieurs grans maulx
qui par negligence sont advenus & adviennent souvent
en plusieurs & divers pays.





Les chausses de perseverance


Chapitre .iii.





Ayons aprés ung chaussetier d’honneur

Qui nous fera chausses pour ma maistresse

Continuant cest habit de valeur

Du plus fin drap du plus riche & meilleur

Dont l’on pourra recouvrer par adresse

Pour la santé/ la chausse vault richesse

Et quoy que chausses se monstrent a danger

L’habit est bon & ne se doit changer


La chausse tient la jambe nettement

Garde le froit : & coeuvre la chair tendre

Chausses se tirent pour estre gentement

Chausses font bien sans nul encombrement

L’on ne les peut trop acheter ne vendre

La chausse est cointe/ mais a le bien entendre

On la voit peu : & se doit retarder

Car elle aproche ce qu’on doit plus garder


Accomparons la vertu & puissance

De ceste chausse de fin drap estoffee

Continuant l’euvre que je commence

Nous en ferons bonne perseverance

Sur les vertus elle est recommandee

Perseverance est serrure fermee

Ou se garde le tresor de bien faire

Perseverance est vertu necessaire


Comme la chausse de bon drap composee

Plus obeyt/ dont la jambe vault mieulx

Perseverance est de bonté prisee

Et obeyt pour tenir l’assemblee

Des grans vertus par tout & en maintz lieux

Perseverance est ung bien fructueux

En la laissant vertus sont separees

L’honneur se pert dames sont desparees


Perseverons a suyvre bonnes meurs

Fuyons oyseuse qui les vertus reboute

Perseverance en bien nourit les cueurs

Enrichit l’ame/ augmente les honneurs

C’est des vertus la droicte passe routte

Fuyons fuyons oubliance qui couste

Et fait perir bon renom loz & pris

Perseverons se voulons avoir pris


Jusque a la fin on doit perseverer

Commencement n’est encor oeuvre faicte

Et si doit on en bonne fin preferer

Perseverant qui veult bien operer

Pour tousjours tendre a bonne fin parfaicte

Perseverance n’a jamais de deffaicte

C’est ung tresor tout noble & precieux

Perseverance conduit l’ame es saintz cieulx







Exemple de perseverance


Aprés avoir veu & visité plusieurs volumes
pour plus souffisamment escripre & monstrer
mes alegations & mesmement pour la vertu de
perseverance je me suis arresté de donner mon exemple
de la glorieuse Magdaleine/ & n’ay trouvé dame digne de
ramener a memoire devant elle en ceste partie la Magdaleine
fut noble femme/ reallement pecheresse/ mais en
ses plus beaulx jours se repentit & convertit a nostre
seigneur de cueur si contrit & honteux/ qu’il luy pardonna
tous ses pechés/ pourtant qu’elle l’ayma moult/ & persevera
en cest amour depuis sa conversion tant que nostre
seigneur fut sur terre. Et aprés sa mort le quist ou sepulchre/
& tant le quist & traveilla & de si fervente amour/
qu’elle merita d’estre la premiere aprés la glorieuse vierge
Marie a qui il s’aparut aprés sa resurrection. Et tant
persevera en ceste saincte poursuitte qu’elle le vit monter
aux cieulx. Soixante ans vesquit la sainte dame
depuis sa dicte conversion/ dont les .xl. furent employez
en une roche ou elle fist merveilleuse penitence sans
avoir confort quelconque/ fors seullement de nostre seigneur
& des benoistz anges qui luy chantoyent coustumierement
les heures du jour. Elle convertit le roy de
Bourgongne L’an .xiiii. dont ledit royaulme est demouré
crestien Son parrain se nommoit Trophonne qui fut
nepveu de sainct Paul & en celle perseverance de bien faire
trespassa en Prouvence/ ou elle est glorieusement aoree
Et vault bien la saincte dame d’estre memoree a la vertu
de bonne esperance. Mes dames tenons le chemin de
la benoiste Magdaleine/ oublions noz pechez de fait &
de voulenté/ & perseverons ou service de nostre seigneur
si en aurons tous bon loyer.





Le jarretier de ferme propos


Chapitre .iiii.





Or avons nous/ piedz & jambes parees

Mais il convient avoir l’oeil & regart

Que les chausses qui sont si bien tirees

Soyent tenues gentement & gardees

De jarretiers par façon & par art

Que la chausse demeure de sa part

Ferme en la jambe sans tumber ou desmettre

Sans jarretier ne peult une dame estre


Le jarretier se fait communement

Du propre drap couvrant la jambe nue

Le jarretier lye estroictement

La chausse va si bien & proprement

Qu’elle ne bouge ne descend ou remue

Le jarretier c’est chose de value

Et si honneste que homme n’y doit main mettre

S’il n’a cest eur d’estre seigneur ou maistre


Qui met la main jusque a la jarretiere

Il pretendra de plus hault advenir

C’est des habitz une chose plus chiere

Gardez la bien de fait & de maniere

Sans grant dangier nul ne la doit tenir

Pour vostre habit mieulx parer & fournir

A quel vertu se doit ce jarretier

A comparer tant qu’il demeure entier


Le jarretier se doit nommer & dire

Ferme propos en bien : sans contrefaire

Ferme propos ne se pourroit desdire

Desir de bien est celuy qui attire

Toutes vertus ensemble paire a paire

Ferme propos est au vice contraire

C’est le lyen dont vertus sont lyees

Pour les garder sans estre deslyees


Comme se tire le jarretier souvent

Du mesme drap dont la chausse est taillee

Ferme propos nous procede & descent

D’autres vertus/ Ovide s’i consent

Qui des vices fait depart & meslee

Perseverance est par ce point lyé

Par double neu/ & qui ce point bien gouste

Le jarretier vault beaucoup & sans doubte


Ferme propos bon vouloir poursuivons

Mettant arriere varieté de cueur

De ces vertus pour pompes nous parons

Et corps & ame nous en esjouirons

Dieu des biensfaitz est remunerateur

D’ung noble cueur plaisir est conducteur

Quant de vertu se vont acompagner

Et ne vouldroit plus riche don gaigner







Exemple de ferme propos


Pour la raison de ferme propos reciter & atteindre
au vray/ nous parlerons de la noble Luccresse
Laquelle aprés qu’elle fut viollee par
Tarquin filz du roy de Romme se delibera & ferma de
non plus vivre en celle honte Et continuant en son ferme
propos se occist & tua de ses propres mains/ sans doubter
ou craindre l’horreur & angoisse de la mort Et combien
que monseigneur sainct Augustin et autres docteurs
reboutent & regettent telle maniere de mort qui semble
desespoir touteffois vault le compte de dire & reciter pour
ferme propos Et doit une noble dame avoir tousjours
ferme propos de bien faire & faict bien celle a louer & priser
qui la vertu garde qui entretient toutes les autres
quant Lucresse qui fut d’elle homicide est encore aleguee
en ferme propos pource qu’elle executa son emprinse couraigeusement
combien qu’elle fust vicieuse Soyons doncques
en ferme propos de vertus & reboutons toutes variabletez
vicieuses Car ferme propos est la serrure qui
ferme & tient encloses toutes les bonnes vertus en la personne
qui est ferme & estable.





La chemise d’honnesteté


Chapitre .v.





D’une lingiere nous convient la maistrise

Qui nous saiche faire couldre & tailler

Pour ma maistresse une bonne chemise

De riche estoffe car je luy ay promise

Riens que tout bien je ne luy quiers bailler

Le noble corps pour beau la pareiller

Se doit parer de chemise propice

Contre venin de peché & de vice


De fine toile la chemise doit estre

Que doit vestir si noble personnage

Toille de lin se doit la entremettre

Les coustures a dextre & a senestre

Doivent estre de si subtil ouvrage

Qu’elles ne blessent car ce seroit dommage

La chemise vault beaucoup en recors

Car elle touche le plus noble du corps


Continuant nostre habit en bonté

Ceste chemise que sera ce en vertu

Je luy donne le nom d’honnesteté

Que dames doivent tenir en grant cherté

Qui n’est honneste honte va au dessus

Honnesteté vault des biens beaucop plus

Que une princesse ne peut pas exprimer

Ce qui est bon se doit bien estimer


Se la chemise est de fin lin tissue

Et nette & blanche & doulce les coustures

Honnesteté est de raison cousue

Honte & vergongne chascune s’esvertue

Pour la monstrer sur toutes les vestures

Honnesteté fait aux vices injures

Honnesteté toutes vertus approche

Appete honneur & fait tousjours reprouche


Honnesteté se congnoist en maintien

En beau parler respondre & enquerir

Honnesteté se voit/ qui l’entend bien

En tous estatz par querir le moyen

Sans ravaller ne trop hault acquerir

Honnesteté se doit bien abstenir

De nulz tromper/ & plus d’estre trompee

Car la follie seroit trop achetee


Honnesteté soit devant nostre face

Soyons honneste & honte deboutons

Quant hardiesse de dame vient en place

Le jugement est de petite grace

Et par cuider nostre loz combatons

Honneste en fais quiers que nous apparons

Ma maistresse ceste vertu guerdonne

Et fait avoir le renom d’estre bonne







Exemple de honnesteté


Mettons en memoire & devant nos yeulx l’honnesteté
de Polixene noble pucelle fille du roy
Priam de Troye Laquelle Porrus filz du vaillant
Achilles la fleur de chevalerie des grecz en vengeance
de la mort dudict Achilles son pere consentue par
ladicte Polixene par le regret qu’elle avoit de l’homicide
fait par ledit Achilles en la personne du passeroutte de
chevalerie du monde le preux Hector de troye frere d’icelle
en empliant maulx sur maulx a celle lamentable
destruction ledit Porrus sur la sepulture dudict Achilles
son pere prist Polixene par les cheveulx de la main
senestre & de la destre haulsa l’espee forte & trenchant
pour la descendre sur la noble dame & elle en cest effroy
de l’angoisse de mort. Le vent qui fut a celle heure grant
& impetueux se bouta parmy ses vestemens la descouvrant
dont elle plaine d’honnesteté prist a deux mains
sa cotte simple pour la baissier & couvrir sa noble personne
Et monstrant celle honnesteté receut icelle Polixene
mort que toutes dames doivent avoir en souvenir & dit
le saige que femme qui n’a honnesteté de couvrir ses secretz
se feroit assez tost juger trop legiere marchande de
aucun deshonneur.





Le corset ou la cotte de chasteté


Chapitre .vi.





Ung cousturier nous convient preparer

Pour ung corset donner a ma princesse

Et son beau corps revestir & parer

De noble abit pour la bien decorer

Car elle vault pour tout mettre en proesse

Ce beau corset je le vueil pour noblesse

D’ung blanc damas de blancheur nette & pure

C’est ung habit de royalle vesture


Le corset simple est bon & prouffitable

A vestir dames & les monstrer valoir

Car le corset est habit si notable

Qui est plaisant a tous & aggreable

Quoy qu’a danger on ne la puisse veoir

Et quant l’oeil peult sa dame percevoir

En ce corset sans plus estre aournee

Il en vault mieulx la pluspart de l’annee


Ce noble habit icy mis & bouté

Blanc en couleur affin que mieulx se voye

Nous lui donrons le nom de chasteté

C’est ung beau nom par vertu acheté

C’est des bienffaitz souveraine montjoye

Chasteté est le chemin & la voye

Pour mieulx garder vertus sans separer

Chasteté fait les dames honorer


Comme blancheur ne peult tache souffrir

Et ne peult estre par macule empiree

La chasteté ne pourroit soustenir

Tache de vice ne porter ne tenir

Franche veult estre pource fut elle nee

Ceste vertu ne vous soit oubliee

Soyez chaste en penser & en faitz

Si parviendrés au regne des parfaitz


Le corset simple fait les femmes priser

Monstre bon corps & plaist a chacun ame

Que pouroit donc plus princesse adviser

Pour avoir loz pour soy auctoriser

Que ce sçavoir sans reprouche de blasme

Qui peult sentir de ce grant bien la flame

Il se repose de corps d’ame & de cueur

Au lict de joye & parement d’honneur


Soyons tous chastes & dechassons luxure

Fuyons peché affin qu’on ne perisse

Fuions reprouche qui est lourde blesseure

Prenons habit de la riche parure

De chasteté qui nous est si propice

Appellons Dieu & sa mere nourrice

Les invocqueurs qui vertus requerront

Ja n’y faillirent ne jamais n’y fauldront


Querons d’aller partout teste levee

Quitte de doubte de reprouche & de honte

Crainte de Dieu ne soit pas destournee

Sans luy ne peult cest oeuvre estre menee

Car c’est le maistre qui les vertus surmonte

C’est le seigneur qui tout corrige & dompte

Qui peult le feu amendrir & estaindre

Dont le tison fait a doubter & craindre


Par chasteté tout honneur se maintient

Et par luxure vient honte & villannye

Princesse chaste sobrement se contient

Dont sa pensee ainsi qu’il appartient

Est des vertus toute heure premunie

Elle dechasse mauvaise compaignie

Folle plaisance n’y peut avoir sa place

Les purs & netz verront dieu face a face







Exemple de chasteté


Lisez Valere vous trouverez comment Apius
Claudius ung juge rommain non pas Apius le
bon preudomme qui devint aveugle mais fut cestuy
second Apius homme orgueilleux & desreiglé en vices
lequel fut amoureux d’une pucelle nommee Virgine en son
surnom Et la fist requerir pour avoir son plaisir par aucuns
de ses serviteurs & familiers en vices & en malefices
ce qu’elle reffusa par moult de foys Apius lors qui
se sçavoit puissant & juge souverain praticqua par ung
sien satalite qui fist adjourner Virgine devant le prenommé
Apius comme juge disant qu’elle estoyt fille de sa serve & qu’il la
devoit avoir comme sa serve mais Virgineus son pere qui
fut de noble cueur mena sa fille Virgine devant le juge
pour ouir son jugement Apius jugea Virgine estre delivree
a son satallite en espoir de l’avoir a sa voulenté mais le
pere pria de parler a sa fille avant la delivrance & luy demanda
s’elle consentoit ladicte delivrance Et elle respondit
que non & qu’elle aimoit mieulx mourir que perdre sa chasteté
A ce consentement Virgineus son pere tira ung grant
cousteau & tua sa fille Virgine de son gré & consentement
dont toute rome fut scandalisé Et dist Virgineus au juge
Tirant & deshonneste j’ay fait sacrifice a Dieu pour la mort
de ma fille de son gré & de sa voulenté/ qui ayme mieulx
mourir en chasteté que vivre violee & subjecte a tribut. Et
fait plus Virgine a louer qui souffrit & desira estre tuee par
son pere avant peché/ & se fist par aultruy occire/ que Lucresse
qui de sa main se meurdrist aprés estre violee. Nobles
dames ayés le cueur de virginité/ car chasteté entre
les philosophes est nommee la tresbelle vertu/ & qui
moult decore une dame.





La piece de bonne pensee


Chapitre .vii.





Une piece fault a ma dame avoir

De cramoisy le plus ardant qu’on face

A la parer n’espargneray avoir

Et si ne doit ne sentir ne sçavoir

Peché ou vice en quelque lieu ne place

Affin doncques que nostre habit perface

Ceste piece humblement luy presente

Qui servira a nostre oeuvre presente


La piece coeuvre le cueur & la forcelle

Le beau du corps & les nobles parties

L’estomach tient la challeur naturelle

Par fois se monstre/ par fois elle se celle

La piece saulve beaucop de maladies

La piece pare/ & laides & jolies

Ce qu’elle vault je le declaireray

Es plus briefz motz que faire le pourray


Chascune piece je l’ay appropriee

A la vertu ou elle peult servir

Ceste piece pour mieulx estre nommee

Vous soit ma dame dicte bonne pensee

Qui vous fera les vertus maintenir

Bonne pensee vous soit en souvenir

Qui pense bien ses oeuvres sont sans blasmes

Penser a mal perit hommes & femmes


Comme la piece cueur & fourcelle coeuvre

Et fait au corps moult de bien & santé

Bonne pensee entretient & recoeuvre

Le noble cueur en vertu & bonne oeuvre

Si dignement qu’il demeure en purté

Et lors se treuve de force conforté

Le cramoisy grace Dieu signifie

Qui les vices estaint & mortifie


Pensons en bien & tout bien nous viendra

Et reboutons pensees inutilles

Qui mal pense le vice le prendra

Puis vient peché qui tout desconfira

Par les pensees ce sont oeuvres subtilles

Entendez femmes soit de champs ou de villes

Par bien penser on suyt le train divin

Et par contraire on tresbuche en declin


Bonne pensee Dieu tousjours retribue

Car c’est celuy qui regarde le cueur

Et voit la ou la pensee se attribue

Affin que grace a celle distribue

Qui des vertus pense avoir la liqueur

Bonne pensee est de telle valeur

Si souveraine & vers Dieu auctentique

Qu’elle maintient ung cueur net & pudique







Exemple de bonne pensee


Fournissant la forme dont j’ay commencé ce
present volume me suis conclus pour la piece
de bonne pensee/ de fonder mon exemple sur
Marie l’egiptienne. Pour ce qu’elle eust premier maulvaise
pensee dont elle pecha & depuis par bonne pensee
recouvra la grace du createur & est saulvee & saincte comme
trouver la pourrez en la vie des peres/ & mesmes en
la legende doree Et treuve que ceste Marie estoit d’Egipte
& pource fut nommee l’egiptienne & ne fut point de grant
lignaige. En ses jeunes jours s’adonna a luxure desordonnee
& publicque ou elle continua longuement & se tira
en Alexandrie pour mieulx executer sa maulvaise pensee/
& son peché sans reprehention de ses parens. Et ainsi
le confessa & dist a Zozimas le bon vieillart ung sainct
homme qui d’aventure se trouva es desers oultre le fleuve
Jourdain ou elle fist sa penitence par .xl. sept ans toute nue
& n’avoit nulle couverture que de ses cheveulx. Et dit
l’histoire qu’en menant sa vie pecheresse une moult bonne
pensee luy vint en son entendement de passer la mer d’Alexandrie
pour aller adorer la croix de Jesucrist en Jherusalem
Si vint a la mer les marinniers luy demanderent
argent pour la passer/ ce qu’elle n’avoit point mais
usant de sa legeretté & continuant sa maulvaise pensee
leur habandonna son corps & sa personne pour en faire
leur voulenté. Ce qu’ilz firent dont elle passa la mer. Et
quant les autres pellerins entrerent au temple ou estoit
la saincte croix elle n’y peut entrer/ & si estoit la porte ouverte
& par plusieurs fois s’essaya d’entrer mais il ne luy
fut possible. Lors congneut elle qu’elle avoit courroucé
le createur/ & en parfaicte bonne pensee promettant amendement
Lors elle entra sans contredit. Puis batit & macera
son corps/ & en pleurs & larmes s’agenoilla devant
une ymage de la vierge Marie : luy requist de bonne pensee
& de cueur si humblement luy prometant amendement
de vie chaste & penitence/ Dont elle se trouva confortee/
fist son offrande fut consolee de la grace de Dieu ung
aulmosnier luy donna troys deniers dont elle acheta
trois pains/ une voix divine luy dist qu’elle passast le
fleuve de Jourdain & elle seroit saulvee ce qu’elle fist a tout
ses trois pains qui luy durerent en ses desers quarante
& sept ans/ ou elle fut sans veoir homme que Zozimas
qui la trouva toute nue. Car ses vestemens furent pieça
pourris Zozimas luy donna son manteau pour couvrir
son corps pour plus longuement parler a elle il la vit
eslevee une couttee hors de terre/ en sa bonne pensé vers
nostre seigneur Lors l’ancien Zozimas s’esmerveilla de ceste
chose dont il benist & loua nostre seigneur Jhesucrist.
Et au prendre congié elle luy requist qu’il retournast au
fleuve atout l’hostie sacree affin que de sa main elle peust
recevoir nostre seigneur Car depuis quarante sept ans
ne l’avoit receu & ainsi se departirent pour icelle fois retourna
Zozimas au jour qu’il avoit prins & trouva l’egiptienne
sur la rive du fleuve Jourdain Laquelle fist le signe
de la croix & par miracle passa iceluy fleuve Jourdain
marchant sur l’eaue comme sur terre/ receut son
createur en grande humilité/ puis s’en retourna comme
elle estoit venue/ et le preudhomme en sa religion. Lequel
retourna l’an ensuyvant passa le fleuve & vint au
lieu ou premier il avoit parlé a elle. Mais il la trouva
morte nouvellement/ fut en question & pensa s’il ensepveliroit
la saincte dame ou non. Mais aperceut derriere son
chief lettres qui disoient Zozimas ensevelys le corps de
Marie & rendz a la terre la cendre. Le bon vieillart en
grant traveil fouyssoit la terre pour faire la sepulture
a ce sainct corps/ ce dont il ne fust point venu a chief
pour sa vieillesse & impotence/ mais y vint ung lyon
qui a ses griffes couvrist de terre le corps miraculeusement
Obeist au sainct homme : puis le lyon retourna au desert/
& le preudhomme en son abbaye & fut le lyon demonstrance
que la saincte dame avoit esté lyon par
vaincre les vices/ & habandonna maulvaises oeuvres
par bonne pensee/ dont elle gaigna paradis.





Le cordon ou lacet de loyaulté


Chapitre .viii.





Ung cordon fault pour ma dame lacer

De soye bleue pour mieulx lustrer l’abit

On ne le peut trop gentement tisser

Tant vault ma dame qu’on la doit agenser

De telle estoffe qu’il n’y ait contredit

Le lacet lye le corps & la unyt

Car cotte & piece entretient fermement

Ou mal iroit tout nostre habillement


Le lacet tient le corps en sa droicture

Le lacet tient la piece bien assise

Le lacet fait moult de tours par mesure

Pour mieulx servir a ce qu’il a de cure

Et tenir ferme la chose plus exquise

Le lacet veult que son service on prise

Nom de vertu luy doit estre donné

Pour estre mieulx nostre fait ordonné


Le cordon bleu sera loyaulté dicte

Fille de foy & mere de prouesse

Loyaulté est parolle sans redicte

Vouloir sans fin en verité confite

Lyen d’amour qui ne rompt & ne cesse

Ceste vertu appartient a duchesse

Car qui la pert noblesse diminue

Et ne doit plus pour noble estre tenue


Loyaulté tient honnesteté sans tache

Loyaulté tient chasteté en son estre

Bonne pensee en loyaulté s’atache

Loyaulté est le crochet & l’atache

Ou vertu veult avoir repos & estre

C’est le vray scel l’escripture la lettre

D’honneur/ de sens bonté & preudhommie

Qui n’est loyal honneur l’excommunie


Soyons loyaulx faulceté soit chassee

Qui n’est loyal il n’est digne de vivre

Par loyaulté amour est confermee

Loyaulté tient deux cuers en assemblee

Sans departir & union ensuyvre

Loyaulté est le tesmoing & le livre

Enquoy amours escript les amoureux

Qui sont esleuz du nombre des eureux


Se le lacet fait maint tours en laceant

Pour emploier l’effect de son service

Loyaulté tient des chemins plus de cent

A bien servir au lieu ou son cueur tend

Franc diligent & ne se montre nice

Loyaulté est une vertu propice

Pour gaigner cueurs & en bien rappeller

Ung fourvoyé pour seurement aller







Exemple de loyaulté


Je congneus ung seigneur de Varembon moult
recommandé chevalier en honneur & vaillance.
Lequel me compta une advanture a luy mesmes
advenue au propos de la vertu de loyaulté. La premiere
femme d’icelluy seigneur de Varembon fut fille du
conte de Villars Cessay/ celle dame se surnommoit de
Villars moult noble loyalle & vertueuse dame. Cestuy
seigneur son mary/ fut homme amoureux & querant sa plaisance
& ne gardoit pas lors si bien la loyaulté qu’il devoit
a sa femme touchant mariage comme il deust bien faire
Et vray qu’il avoit en sa terre une povre jeune femme
nommee Jehanne Ramee Laquelle demoura jeune veufve
& sans mary Le seigneur la vit belle s’acointa d’elle moitié
amour & moitié crainte pource qu’il estoit son seigneur
& tant qu’il en fist a sa voulenté & l’ayma fort tant que en
celle povre maison de la Ramee il venoit souvent coucher
avec elle en une chambre bien mal paree & estoffee d’ung povre
lit bien dur comme ung marteras en linseux de grosse
toille & souvent mal buez & blanchis Et par folle amour
le chevalier se contentoit avec la Ramee. Comme il advient
que par espace de temps les adventures sont sceues par
rapors ou autrement la noble dame de Varembon fut advertye
que son seigneur hantoit la Ramee Elle comme vertueuse
ne blessa & n’oublia point sa loyaulté mais vertueusement
& par discretion manda ceste povre femme &
par belle & doulce parolles luy fist congnoistre son peché
dequoy elle ne fut par icelle dame mauvaisement traicté mais
luy enquist comment elle traictoit & couchoit son seigneur &
mary/ quel lit/ & quel acoustrement de linseulx & de couverture
elle avoit La femme lui dist sa povreté dont elle estoit honteuse
pource que si hault homme que son seigneur elle ne povoyt
mieulx loger & recepvoir La noble dame consola la povre
creature en monstrant parfaicte lealle vertu Luy fist
bailler ung bon lit de duvet coissin & oreiller de mesmes
fins linseux & bonne couverture Et luy dist m’amye je
vous baille provision pour mieulx & plus honnestement loger
monseigneur que vous n’avez peu faire vous recommandant
sa santé & sa personne La povre femme print le present
& ne demoura pas gramment que le seigneur de
Varenbon vint bien tart a l’hostel de la Ramee trouva
sa chambre trop mieulx estoffee qu’elle ne souloit dont il
s’esmerveilla & luy demanda ou elle estoyt si bien meublee
La povre femme luy compta comment ma dame sa
compaigne l’avoit interroguee & luy fist le conte des demandes
& responces & que advertie estoit de sa povreté/
elle luy avoit donné l’estoffe de son lict doubtant qu’il ne
fust mal traicté en povre logis dont la santé de sa personne
peust de pis valoir En conclusion le chevalier fut
honteulx & repentant de son peché congneut la bonté &
loyaulté de la noble dame sa femme maria la Ramee & l’abandonna
& depuis garda plusgrant loyaulté a sa femme
qu’il n’avoit fait & ainsi l’une loyaulté rappelle l’autre
Qui doit estre a toutes femmes patron & exemple.





Le demy ceingt de magnanime & force de couraige


Chapitre .ix.





Ung demy ceingt qui soit noir en couleur

Aura ma dame pour son noble corps ceindre

Frere tout d’or de ducas ou meilleur

Car je congnois qu’elle est bien en valeur

Pour la servir sans fiction ou faindre

Ce demy ceingt ne doit le corps estraindre

Mais soustenir les faictz & supporter

Des misteres que dame doit porter


Ce demy ceingt donne forme & parure

Sur le bon corps & affin qu’il florisse

Il se doit veoir par sens & par mesure

Car c’est des pieces que danger nous paincture

C’est ung habit sans cuider ne malice

En le monstrant se soit sans malefice

Telle vertu comme je monstreray

Selon le nom que je luy bailleray


Le ceingt sera de magnanimité

Que l’on construit pour force de courage

Il sera noir pour monstrer fermeté

Contre les vices & leurs auctorité

Mectant peché soubz les piedz en servage

La ferrure/ l’or fin/ & l’ouvrage

Signifie la riche acoustumance

D’avoir vertus tousjours en souvenance


Comme le ceingt n’estraint le corps ne blesse

Cueur magnanime ne blesse mais conforte

Qui peult vaincre des vices la rudesse

Il passe Hector en vigueur & proesse

Par fermeté se monstra dure & forte

Panthasilee qui fut de vaillant sorte

Vaincu n’a tant a l’espee trenchant

Que ung petit cueur qui de mal se deffent


Le ceingt soustient les menus utensilles

Et les utilz dont dames sont garnies

A les servir comme femmes subtilles

Soient vieilles/ jeunes/ femmes/ ou filles

Pour estre mieulx triumphe bien fournies

Cueur magnanime prepare au corps les vies

Et fait porter a une femme tendre

Ce que ung geant n’oseroit entreprendre


Cueur magnanime ne se mue ne change

Pour parolles pour durté pour menace

Vice despite & le mect en la fange

Peché destruit comme seroit une ange

C’est des vertus la fleur & l’oultre passe

Force de cueur ne peult estre sans grace

Pource prions la vierge qu’elle imprime

En nous la grace de vertu magnanime


Magnanimes soyons en tous noz faictz

Nostre courage en vertu employons

Lasches desirs soient par nous deffaitz

Si parviendrons au loyer de biens faictz

A nostre ayde ce bon Dieu appellons

De bon vouloir le servons & louons

La gist la force d’un bon cueur qui desire

Vaincre les vices tant que vertu n’empire







Exemple de magnanimité & force de courage


Ayant rememoré plusieurs hystoires tant approuvees
comme appocriffes Je me suis arrester
de donner pour exemple l’hystoire de la
royne Semyramis pour la vertu de magnanimité &
force de couraige & me tairay de ses vices pour ceste fois
Car le present que noble cueur doit faire a sa dame ne
doit estre aourné que de vertus Celle Semiramis fut femme
de Ninus roy des Assiriens ou gist la grande & puyssante
cité de Babilonne Aprés la mort de son mary elle
tint & occupa par force d’armes le royaulme Elle portoit
habit de femme & cueur d’homme elle trouva la cité
de Babilonne comme a ruynee mais elle la refist la
plus forte la plus belle & la plus puissante dont on parlast
en ce temps/ & est merveille comme Valere & Orose parlent
de ceste matiere Semiramis travailla en conqueste quarante
ans en armes & l’espee au poing elle accreut & augmenta
ses seigneuries de toute Ethiope qu’elle conquist elle
entra en Judee & y fist plus de conquestes que n’en fist Alexandre.
Ung matin en pignant ses cheveux luy fut
noncé que la cité de Babilonne se rebelloit contre elle/ usant
de son courage magnanime voua a ses dieux de non jamais
trousser ses cheveux jusques elle eust remise sa cité
en obeissance Ce qu’elle fist & print moult dure vengeance
de ses ennemys Elle eust du roy Ninus son mary
ung filz qu’elle ayma plus qu’elle ne devoit elle eut bataille
contre ce puissant roy Sirus a ordonner ses batailes
elle fut en grant debat en son cueur se elle conduiroit la
premiere compagnie pour aborder a ses ennemis ou s’elle
y envoiroit son filz qu’elle aymoit plus que soy mesmes Et
conclud d’y envoyer son filz contre son plaisir mais courageusement
le fist pour garder l’honneur de son filz comme
homme A ce premier rencontre fut son filz tué qui furent a
Semiramis doloreuses nouvelles Mais en courage magnanime
elle empoigna l’espee trenchant vigoreusement
& dist j’ayme mieulx aujourd’huy venger la mort de
mon filz par armes employees que par effusion de larmes
perdues/ se ferist en la bataille par grant hardiesse
desconfist son ennemy & fist luy & ses gens douloureusement
mourir & trouve que Nynus estoit le premier roy
couronné qui oncques fut Et Semiramis la premiere
royne & conclus donner exemple a toutes dames que
magnanimité aux armes demeure a celle royne Si prenez
force de courage pour resister & vaincre les vices & en ce
faisant vous triumpherez en vertus.





L’espinglier de patience


Chapitre .x.





Recouvrer fault en l’hostel d’un mercier

Et bien choisir dedans sa mercerie

Pour quelque pris qu’on puisse aprecier

Ung tabourin qu’on dit ung espinglier

Pour mieulx estre ma maistresse sortie

La ceingturette en doit estre garnye

C’est des utilz l’ung qui fault preparer

Espingles fault pour les dames parer


Cest espinglier doit avoir couverture

D’un beau drap d’or pour princesses servir

De drap de laine doit estre la bordure

Pour des espingles recepvoir la pointure

C’est son mestier & si doit asservir

Dames le doivent bien garder & cherir

L’espinglier donc vient a point a ce pas

Et a tel heure qu’on ne le croiroit pas


En conduisant nostre oeuvre par science

A l’espinglier quel don luy donrons nous

Nous en ferons vertu de pascience

Fille de sens & mere de constance

La vertu sert a toutes & a tous

Gardez ce bien nobles dames pour vous

Pascience c’est la fleur & digne perle

Des grans vertus dont on escript & parle


Se des espingles on picque perce & poingt

C’est espinglier qui endure l’office

Cueur pacient en sa vertu se point

Qui porte tout & si ne le sent point

Faict ne parolle injure ne malice

Pacience porte tout fors que vice

Car patience fuit tout peché par droit

Et aussi Dieu autrement ne vouldroit


Cest espinglier se doit riche estoffer

Pour presenter a princesse si noble

Signifiant qu’il se doit honnorer

Plus riche don ne peult Dieu conferer

C’est des grans biens le vert & le si noble

Cest espinglier vault plus que escu ne noble

Ceste vertu prennent en bonne part

Toutes dames qui en auront leur part


Le bort du drap qui seuffre les pointures

Des espingles nous est signifiance

Que pour pompes richesses ou vestures

Nous ne sommes que povres creatures

Subjectz a Dieu selon la providence

Pour ung plaisir ung cent de desplaisance

Si nous convient paciemment souffrir

Se corps & ames voulons a Dieu offrir


Pacience par raison enduree

Vainct desplaisir/ courroux/ despit & deul

Pacience de couraige portee

Conforte corps/ entendement/ pensee

Oste regretz tant du cueur que de l’oeil

Pacience despite tout orgueil

C’est des vertus l’estandart & penon

Pacience nous fault vueillons ou non







Exemple de patience


Combien que je treuve trescommun en alleguant
de patience le conte de Griselidis toutesfois je
le treuve si bon & si bien sert en ceste matiere
que je me ressoubz & conclus de le reciter en ce present volume
& peut estre que aucunes dames pourront ouyr ceste
memoire & recordation qu’elles y pourront prouffiter ce
que Dieu vueille. L’hystoire dict que Eustace marquis
de Saluces fut ung jeune prince beau chevalier & fort aymé
de ses subgetz/ lequel ne se vouloit pour aucuns regardz
marier combien que plusieurs princes eussent bien
voulu son alliance & mesmes les estas de ses pays le
desiroient pour avoir de luy lignie pour la seurté & entretenue
de sa seigneurie & tant le presserent par remonstrances
qu’il acorda de soy marier pourveu qu’il choisiroit
alliance a son plaisir comme c’estoit raison. En sa
seigneurie demouroit ung honneste vieil homme povre et
de petite venue nommé Jehan Nicolle qui avoit une fille
nommee Griselidis sur laquelle est fondé l’exemple de ce
present compte Ceste Griselidis estoit jeune de quinze ans/
belle/ dilligente & de bonne meurs servoit son pere songneusement/
estoit humble & devote & fort recommandee
par regnom en vertu Ce marquis estoit prince humain
& souventesfois se devisoit avecques Jehan Nicolle lequel
estoit saichant homme & luy sçavoit parler des adventures
advenues de son temps & mesmes des faictz &
conquestes des marquis de Saluces ses predecesseurs a
quoy le marquis Eustace prenoit grant recreation & plaisir
il veoit non pas seulement la grant beaulté de Griselidis :
mais ses meurs gestes & conditions qui luy furent
moult agreables finablement il conclud en son courage
de prendre Griselidis pour sa femme & espouse fist
faire grant appareil manda les seigneurs & dames de
son païs fist faire riches habitz pour sa femme qui devoit estre
amenee par ses parens a ung jour nommé tint maniere
d’aller en sa personne & grant compaignie au devant d’elle
& tout droit vint descendre a l’ostel de Jehan Nicolle/ &
requist au preudhomme qui luy donnast sa fille en mariage :
le preudhomme fut tout honteux aussi fut la fille & tous ceulx
qui la furent/ mais le marquis la voulut avoir & la/ la fiança
de main de prestre/ dames descendirent qui la vestirent
& aornerent de riches draps & de precieuse couronne fut emmenee
la fille Jehan Nicolle en grant triumphe a Saluces
a la grant eglise ou le marquis l’espousa solempnellement
& fut la feste grande & planiere coucha avec elle &
assez bref & bien tost elle fut enceingte dont tout le païs
en fut moult resjouy/ dont cy aprés traicterons des paciences
de Griselidis pource que c’est le patron que nous voulons
bailler pour exemple. La marquise s’acoucha & fist
une fille qui fut solempnellement baptisee & fut nommee
Elizabeth/ le marquis qui fut homme subtil & de
fort couraige praticqua pour executer son desir & voulut
essayer & prouver la constance & obeyssance de sa femme.
Et par ung matin entra en la chambre d’icelle sa
femme qui gisoit en son lict/ fist chacun partir de la
chambre & luy dist qu’elle ne ignoroit pas qu’elle ne fust
fille de Jehan Nicolle povre fille & de petite extraction &
que les parens de luy qui estoient princes & de grant lignage
n’entendoient point que la lignie venue de si petit lieu
a cause d’elle deust succeder a si haulte seigneurie/ & que en
effect il vouloit celle leur fille faire mourir pour complaire
a ses parens : la dame luy respondit paciemment
Monseigneur le fruyct est vostre/ vostre gré soit le plaisir
de Dieu. Le marquis devant elle print l’enfant au berseau
& assés rudement le livra es mains de deux varletz/
& leur dist qu’ilz fissent de son enfant ce qu’il leur avoit
commandé & que plus n’en ouyst parler & commanda
a sa femme/ que ses femmes revenues a elle/ elle leur
deffendist sur leurs vies de point parler ou enquerre de
l’enfant/ ce qu’elle fist & celle douleur porta si paciemment
que depuis ung semblant ne fist de celle adventure
Dedans l’an aprés la bonne marquise acoucha d’ung filz
qui fut baptisé & nommé Jehan de Saluces. Et quant
le marquis qui voulut perseverer a tempter et a esprouver
sa femme vit l’enfant si grandelet que la mere le povoit
avoir entre ses bras pour la seconde fois il dist a sa
femme telles parolles qu’il avoit fait quant il luy osta sa
fille & luy declaira qu’il vouloit son filz faire mourir
pour les raisons dessus alleguees & escriptes La marquise
plaine de vertueuse pacience/ s’elle avoit la premiere
fois obey & humblement respondu elle ne declina
en riens mais tousjours remist le tout au bon plaisir de
son mary lequel print son filz entre les bras de la mere &
en sa presence le delivra es mains es deulx sathalites &
aigrement leur commanda de faire du filz comme de la
fille ne jamais la marquise n’en fist depuis ung seul
semblant a son seigneur & mary Le marquis ne fut
point assez content de l’espreuve qu’il avoit faicte sus sa
femme/ par la perdition de ses deux enfans. Mais voulut
approuver par grever & faire tort a la personne d’elle.
Et quant il vit qu’elle ne portoit plus nulz enfans il
continua son fort & merveilleux couraige & luy dist.
Griselidis tu scez comment au regret de mes parens &
de mes subgectz je t’ay prinse a femme/ fault que je leur
complaise si je ne vueil perdre ma seigneurie & mettre
mon corps en danger & qu’il soit vray desja m’a convenu
faire execution de mes propres enfans & de rechief me
contraignent de toy habandonner & de te renvoyer en la
maison de ton pere. Et a leurs despens ont obtenu du
Pape une dispence de me povoir remarier a une aultre
haulte noble femme Affin d’avoir noble lignie pour obtenir
la seigneurie Et ainsi fault que je le face. Si mande
prestement Jehan Nicolle ton pere/ qu’il te viengne querir
& que plus ceans ne te voye & a Dieu te dis. Griselidis
se mist a genoulx & doulcement luy dit en pleurs &
en larmes Monseigneur vostre plaisir soit fait/ le marquis
se retira en une chambre. Griselidis manda Jehan
Nicolle son pere/ luy declaira la voulenté du marquis/
par quoy le pere emmena sa fille en sa maison &
luy avoit gardé ses povres & petis habillemens dont
elle vestit sa personne/ & se mist a servir son pere & faire
ses petis affaires & vivre de sobres metz & petites viandes
ainsi que devant & print le tout en si bonne pacience
que tous les voisins s’esmerveilloient de la vertu d’elle/
& ainsi demoura longue espace. Le marquis qui sçavoit
comme Griselidis conduisoit sa vertu & sa pacience.
Si pensa de faire de plus en plusfort pour attaindre sa
voulenté/ & fist semer que ung grant prince luy avoit
accordé sa fille en mariage et qu’il avoit pris jour
au quinziesme de may que celuy prince luy devoit envoyer
sa fille par le frere d’elle pour consumer & parfaire
le mariage/ fait & passé entre les parties/ fist le
marquis grant appareil & manda grant noblesse comme
en tel cas appartient/ & le jour qu’elle devoit venir
il manda a Jehan Nicolle qu’il luy envoyast Griselidis
pour ayder aux aultres femmes a mettre a point
la maison & qu’elle fist le ramon & balay en la main comme
la mendre de toutes. Ceste dame fut arrivee moult
belle & povoit avoir quatorze ans & son frere treize/ & remist
le marquis la solemnité d’espouser jusques au lendemain
a disner/ se assirent l’espousee & son frere a une
table/ & toute la noblesse/ es aultres tables de celle salle
& la venoient gens de tous estas tant pour voir la dame
des nopces comme pour veoir l’estat & le disner. Le marquis
ne fut point en celle assemblee & comme sur la fin
du disner/ il vint & regarda Griselidis qui regardoit la
dame des nopces. Et luy demanda Griselidis que te
semble il de ma femme/ elle luy respondit humblement.
Monseigneur elle me semble belle & d’apparence de grant
bonté. Et en ce disant se tira pres du marquis & en gectant
aulcunes larmes luy dist/ monseigneur je vous
prie en l’honneur de Dieu que vous espargniez ceste jeune
princesse & ne luy faictes les durtés & rudesses que
vous m’avez faictes/ car je croy qu’elle ne le pourroit porter
sans mourir. A ce mot se voulut retirer Griselidis/
mais le marquis qui se trouva le cueur serré/ la print
par la main et dist tout hault Griselidis ta pacience m’a
vaincu. Saches que ces deux enfans sont miens & tiens
& sont ceulx que tu entendoies que j’eusse fait murdrir.
Mais ma propre seur les m’a nourris jusques a cy Et
pour esprouver ta pacience je t’ay faict les griefz que tu
as vertueusement portez je te tiens pour ma femme ne autre
ne vueil avoir. La recongnoissance de la mere & des
enfans est piteuse a recorder/ la dame fut revestue moult
honnorablement Jehan Nicolle fut fait chevalier & grant seigneur
Le marquis vesquit avecques sa femme le demourant de ses
jours en grant paix & amour. Or mes dames prenons exemple
en Griselidis qui par sa pacience acquist telle grace/
qui vivra tousjours en bonne renomme.





La bource de liberalité


Chapitre .xi.





Une bource qu’on dit une aulmosniere

Nous convient pendre a ceste ceinturette

D’or & de parles bien brodee par maniere

Tant qu’elle appere de grant valeur & chere

Madame vault d’avoir chose si faicte

La bource doit pour estre plus parfaicte

Avoir fermans pour seurement garder

Ce que princesse veult tenir ou donner


La bource peult & si est bien lyee

La bource garde aulmosnes & biensfaitz

Que princesse doit donner la journee

Sans la bource dame n’est pas douee

Ne ses utilz necessaires parfaitz

En approuvant ce que je dis parfaictz

La bource aura en fructuosité

Le propre nom de liberalité


La bource peult sur ce devons entendre

Que noble cueur doit en l’air tousjours estre

Pour aulmosner pour donner pour despendre

Qu’on le demande/ on ne le doit attendre

Qui scet donner il est des cueurs le maistre

Les serrans sont le secret de la lettre

Signifiant la bource non ouverte

Pour avoir loz ou pour don sans desserte


L’aumosne doit estre sans vaine gloire

Mais doit donner a la necessité

Tant qu’aux biens fais on ne le doit acroire

Qui fait plaisir guerdonner & ancoire

Cueur liberal n’a jamais povreté

Mais garder fault que prodigalité

Ne face tant que nous soyons souffrans

Pource sont mis es bources les clouans


Chascune femme ne peult pas bource avoir

D’or & de soye richement estoffee

Et si ne peult de partir tel avoir

Q’ung autre riche de terre & de manoir

Donner pour Dieu ne autre grant souldee

Face des biens selon qu’elle est rentee

Du povre/ Dieu agree le denier

Souvent plusfort que du riche ung millier


Faisons aumosne sans nul ypocrisie

Donnons des biens selon nostre puissance

Secourons ceulx que fortune apourie

Ayons regard au leal qui mendie

La doit pitié faire sa remonstrance

Qui le desert ayez en congnoissance

Mais que vertu soit cause du service

C’est don perdu qui est acquis par vice







Exemple de liberalité


Maintenant me vient en memoire ceste tresvertueuse
dame Crestienne de Pisain laquelle noble
dame fut moult intelligente devote en la science
de rethoricque composa plusieurs beaulx & doctrinaulx
volumes & entre les autres la cité des dames en laquelle
cité elle ramentoit moult de dames vertueuses & renommees
& pour continuer ma matiere je donray exemple pour
aprouver la bource de liberalité & lequel exemple j’ay
prins & tire du livre dessusdict & suis bien content de aleguer
les allegations de Crestienne de Pisain car ses
faitz valent d’estre ramentuz & approuvez Dit Crestienne
que au temps que Paris florissoit en vertueux exercite plusieurs
foys festes & assemblees ce faisoient en Paris en
divers lieux selon les festes nopces chappelles & autres
manieres acoustumez a faire festes & resjouissemens En
ce temps se tenoit a Paris une noble belle & vertueuse
princesse contesse de Vandosme si bien renommee de toutes
vertus que les plus nobles suivoient celle dame comme une exemplaire
de tout honneur & de bien faitz & leur sembloit que
avecques si noble & si vertueuse dame ne povoit que bien advenir
En ce temps se tenoit a Paris ung ancien chevalier
bien renommé en son temps de vaillance d’honneur & de
vertu & se nommoit messire Animond de Pommires beau
& honneste vieillart/ car il avoit plus de .lxx. ans d’aage
mais toutesfois gratieux & d’honneste conversation &
devises Et sembloit a icelle contesse de Vandosme que la
compaignie de ce noble chevalier faisoit a recommander &
aussi aux autres dames & le menoient a leurs bonnes
chieres & assemblees comme ung bon patron d’honneur &
de bon exemplaire Or advint que messire Animond de Pommires
eut ung procés en parlement qui perdit & en fut
condampné Et n’avoit pas le bon chevalier desrobé la
guerre Mais avoit esté homme honnorable sans penser au
prouffit dont il estoit beaucoup apovri Et pour nantir
le adjugé qui montoit dix mille frans y fut mis en la
conciergerie prisonnier & ou temps qui tenoit prisonnier
unes nopces & une moult grande feste se fist a Paris
d’ung des officiers du Roy ou furent ladicte contesse
toutes les dames gens de bien de Paris priés a celle
solempnité Et quant elle furent toutes assemblees en
une grande salle la contesse de Vandosme demanda/ pour
le chevalier messire Anymond de Pommires a laquelle
fut respondu qu’il estoit prisonnier pour grant debte La
dame estoit ce jour paree d’ung riche chapel de perles &
de pierreries sur ces cheveulx Qui moult bien luy seoit
Mais quant elle ouyt l’emprisonnement du chevallier
considerant les services fais par luy au roy & au royaume
de France la bonne chevaliere dont il avoit renommee
& l’ancienneté de son aage Elle meue de pitié & de liberalle
vertu appellant devant tous quatre notables personnaiges
& osta le chappel dont elle estoit paree & le livra
a iceulx & leur dist allez en la conciergerie & mettez mon
chapel en depoz & en nantissement pour les debtes de messire
Animond de Pommires me amenez le noble chevalier
car il parera plus ceste feste que tout le demourant
Et ainsi fut fait & pour ce parer fist faire ung chappeau
de prevanche dont elle aourna son chef sur ses cheveulx
celle liberalité faicte discretement & en saison
doubla sa beauté & augmenta sa vertueuse renommee
Et vous souviengne madame & toutes qui liront ceste
epistre de liberalité de la contesse de Vandosme &c.





Le cousteau de justice


Chapitre .xii.





Nobles dames mettez memoire & cure

A retenir les habitz & les pompes

Que le donne a ma dame & procure

Qui vient a point de façon & mesure

A toutes femmes d’estat & lieu quelconques

Or nous convient en perseverant doncques

Ung coustellet en villes & citez

Pour ayder femme en ses necessitez


Je sçay tresbien que princesse a cousteaulx

Pour la servir pompeusement a table

Garniz dorez richement fais & beaulx

Manches armoyez aussi bien grans oyseaulx

C’est ung service treshonneste & notable

Mais je treuve le cousteau prouffitable

Que dame porte sur soy pour ce servir

A tout besoing qui luy peult souvenir


Le cousteau pend a ung cordon de soye

Le manche doulx l’alumelle asceree

La guayne gente combien que peu se voye

Selon les dames il est cher de monnoye

Le cousteau sert bien souvent & agree

Dame ne porte ne dague ne espee

Et n’a glaive qui luy feroit offence

Que ung coutellet de petite deffence


Et toutesfois fault que vertu se tire

Du coutelet dont la dame est paree

C’est justice qui vault bien de l’escripre

Car de justice ne se peult trop bien dire

Justice vault d’estre hault eslevee

C’est le moyen pour estre separee

Toute dame qui celle vertu garde

De tous les vices dont l’ennemy nous larde


Le manche doulx a trenchant alemelle

A le cousteau qui nous fera service

C’est a dire que doulceur sans cautelle

Doit avoir dame comme la torterelle

Sans quelque hayne sans rigueur & sans vice

Mais quant l’offence desire la justice

Le tendre cueur doit en rigueur tourner

Et consentir de justice ordonner


Justice tient le peuple en sa droicture

Justice garde les povres des puissans

Justice tient raison en sa mesure

Elle deffend le loyal de torture

Elle rompt guerre debat discord contens

Ce toy qui lis justice bien entens

Chacun de soy & de son propre faic

Doit raison faire qui veult estre parfait


Autant princesse que une simple bourgoise

Et une royne comme une bergiere

Celle a sur cueur tort d’autruy qui luy poise

De soy mesmes sans parolle & sans noise

Face justice & la raison legiere

Du bien publicque eslieve la baniere

Le cueur le sens se doit la employer

Qui veult avoir des vertus le loyer


Justice & droit & vivre honnestement

Ne blesser ame son prochain ne autruy

Rendre a chascun le sien entierement

Vivre en tous faitz tousjours si justement

Et vers chacun tout ainsi que vers luy

Chacun congnoist n’y a celle ou celuy

Que par justice est paix en chascun lieu

Dame justice est vraye fille de Dieu







Exemple de justice


Pour donner exemple de justice je me pourroye
arrester sur la saige Delbora laquelle jugea
en Israel & n’est point trouvé que les nobles saiges
jugemens selon Dieu & raison fussent faictz en Israel
que fist celle noble dame Delbora/ mais requiert demonstrer
& donner a entendre que justice/ n’est pas oeuvre
seullement d’homme ou de femme mais est la main
de Dieu & sa permission pour tenir les mauvais en crainte &
les bons en seurté & donnerons exemple de l’execution que fist
Judich du tirant Holoferne qui de sa femenine main par la permission
de Dieu trencha le chief et fist justice de icelluy tirant
sur lequel dix mille hommes n’oserent entreprendre Je
treuve que Cambises eut ung filz qui fut nommé Assuerus
lequel fut roy des Assiriens aprés son pere cestuy
Assuerus roy d’Egipte & de Babilonne fust eslevé en orgueil
& avarice & fist sommer ceulx de Damas de Caliphe
& autres provinces qui luy rendissent les tribuz &
grandes ransons des deniers a quoy ses predecesseurs les
avoyent faitz tributaires & quant il vit les provinces refusantes
il commanda a Holoferne maistre de sa chevalerie
qui prist grant povoir de gens d’armes pour contraindre
lesdictz resfusans a acomplir sa voulenté sans
espargner force violence ne cruauté & mieulx ne povoit
employer ses commandemens car Holoferne estoit ung tirant
tout deliberé de desrober & faire tort a tout le monde/
larron publique & manifeste & qui n’en faisoit conte a Dieu
a droit ne a justice & trouva prestement largement larrons
& satallites car communement telz sont varlez que
les maistres/ mais Dieu le droiturier & juste garde le
loyer tel qu’il appartient aulx maulvais obstinez & endurcis
en leurs vices & permet ses justes justices estre
faictes par estranges voyes a nous incongneues jusques
a ce que nous voyons reallement l’execution de sa
divine permission comme il appert du tirant Holoferne
lequel ne s’arresta pas seulement a commettre larrecins
efforcemens de femmes & telz grans oultrages : mais
voulut abolir & estaindre le nom de Dieu & contraindre
ceulx qui conqueroit a croire qu’il n’estoit aultre Dieu que
son maistre le roy de Babilone/ dont il advint que luy &
son plus grant povoir tenant le siege devant une cité
nommee Bethulie dont Ozimas estoit prince & seigneur
tant oppressa ledit Holoferne ladite cité de Bethulie
qu’il leur osta par puissance d’ouvriers/ les rivieres & les
eaues dont le peuple generallement tous les habitans
se trouverent en moult grande destresse de soif & estoit la
cité ou dangier d’estre prise & rendue Si advint que Dieu
pour secourir le peuple contre cruaulté du tirant inspira
une noble dame nommee Judich & luy permist hardiement/
d’oser entreprendre la vengence des maulx perpetrez
par ledit Holoferne & faire de ses mains justice vertueuse
Ceste Judich fut la plus belle dame de son temps Elle
estoit vertueuse servant Dieu & gardant saintement sa
vefveté. Elle voyant la cité ou elle estoit en tel peril
elle conceut le remede & conforta le peuple & les exhorta
de prier Dieu pour elle Et qu’ilz eussent pacience & l’attendissent
par nuyt aux portes Et qu’elle feroit oeuvre de
Dieu Elle par nuyt acompaignee d’une servante ou elle
avoit fiance ce partit de la cité & descendit es tantes en
l’ost de Holoferne & fut devant luy amenee/ & tantost qu’il
la vit comme vicieux il la convoita pour sa beaulté &
luy enquist la cause de sa venue & elle usant de sens deliberé/
luy respondit que les dieux d’Israel estoient courroucez
contre eulx & pource doubtoit elle d’estre en la cité/
si la fist loger & traictier moult honnorablement.
Assez tost aprés Holoferne fist ung grant convive que nous
disons ung bancquet ou furent ses princes & autres en
grant nombre a ce convive beurent oultre mesure & s’enyvrerent
& mesmes Holoferne qui de ce estoit coustumier/
& quant ilz furent separez & chascun retiré en son pavillon.
Holoferne commenda a signer ung sien escuyer
qu’il luy amenast Judich/ celuy l’alla querir & la amena
cuidant qu’elle deust faire la voulenté du tirant/
chascun se retira pour laisser la dame seulle avecques
luy & Holoferne qui estoit oppressé de trop boire & de vin/
c’estoit ja endormy & Dieu le vouloit/ car c’est luy seul qui
conduit & mene l’oeuvre de justice avecques toutes bonnes
executions & emprisez. Ceste dame deliberee de affranchir
la cité de sa mauvaitie pleine de foy & d’esperance/
de l’ayde de Dieu inspiree de faire justice & vengence/ a
Dieu & au monde des cruelles oeuvres de ce tirant print l’espee
qui estoit a son chevet non pas comme femme & en meurs
femenine/ mais comme changee en courage & force d’homme/
elle ne parla point doubtant esveiller ce tirant/
mais son cueur cryoit & prioit a Dieu ayde & force d’executer
justice sur le malfaicteur & haulce l’espee trenchant
& couppa la teste d’Oloferne/ du seul coup conduit ordonné
& mené de la main de Dieu La noble Judich avoit amené
avec elle une sienne servante nommee Abra laquelle
portoit ung sac de cuir ou fut presentement mis le chief
de Holoferne/ l’espee fut remise en sa guaine & se partirent
a diligence la dame & sa servante guideez & meneez de Dieu
& de bonne fortune. Et quant elles aprocherent la porte de
la cyté elles cryoient a haulte voix ouvrez la porte car
Dieu a ouvré avecques nous & est avecques nous. Le
peuple y courut a grant luminaire/ & elle leur monstra
le chief de leur persecuteur & leur dist que Dieu l’avoit
gardee de pecher & de perir & qu’ilz le louassent & feissent
mettre ce chief en une lance sur les murs/ affin que tous
ses gens le peussent veoir ce que fut faict. Si tost que
le jour apparut/ les chambellans d’Oloferne cuidoient qu’il
dormist en son pavillon/ mais ilz le trouverent mort & decapité.
Et puis virent le chief sur les murailles de la ville/
dont ilz furent tous si esbaÿs & espantez qu’ilz se leverent
du siege & s’en fuyrent en grant desroy & desordre & ceulx
de la cité les en chasserent qui plusieurs en occirent & donnerent a
Judich toute la pecune d’Oloferne pour son loyer. & par ceste
exemple nous devons congnoistre que Dieu veult faire justice
aussi bien par les femmes que par les hommes.





La gorgerette de sobrieté


Chapitre .xiii.





Alons plus hault affin que riens ne celle

A ma dame fault une gorgerette

Pour luy couvrir le col & la forcelle

Le beau tetin la chair fresche & nouvelle

La se peut veoir une beaulté parfaicte

La toille doit estre fine & bien faicte

De doulx fillez aussi bon que de soye

Affin que l’oeil sans descouvrir le voye


La gorgerette de toille bien sortie

Garde la chair de hasle & noirciture

La gorgerette/ habitue la partie

Honnestement affin qu’on ne mesdie

De trop monstrer ce qui doit couverture

De peu a trop il doit avoir mesure

Et conseille toutes dames de pris

De moyenner l’estat de ses habitz


La gorgerette servant a ma maistresse

Je la juge qu’on la nomme & appelle

En office la vertu de sobresse

Ceste vertu vous fera garderesse

De vostre corps affin que ne chancelle

Le corps soullé souvent vice l’appelle

Vice se nomme dangereux messager

Qui maine gens a honte de leger


Pas ne souffit que sobresse nous serve

Pour nostre chair abaisser & matter

Mais fault la langue a legeretté serve

Tenir si sobre que riens ne nous asserve

A trop parler qui peut beaucop couster

Ainsi sobresse servira sans cesser

A soy garder de vie dangereuse

Et la langue d’estre trop perilleuse


Ainsi comment la gorgerette garde

La chair tresblanche d’empirer ou mal mettre

Sobresse prent en conduicte & en garde

La chair fragille affin qu’elle ne perde

Par trop nourrir & en pechié se mettre

Sobre parler est de bon sens le maistre

Ainsi sobresse est mere de santé

Sobresse vault qu’elle ait auctorité


Soyons sobres & fuyons gloutonnie

Qui des pechés est allectant nourrice

Sobresse fait santé & longue vie

Gourmandise paresse l’endormie

C’est la fontaine & la source de vice

La sobresse est moult aux dames propices

De sobresse faictes en ung mestier

Elle est si bonne qu’elle vous a mestier


Sobres soyons de mengier & de boire

Soyons sobres de parler & respondre

Gourmandise vault pis que le tonnoirre

Trop parler nuyt plus qu’on ne le peult croire

Cathon le dit & nous en veult semondre

Et devroit on comme fol celuy tondre

Qui ne compasse sa langue saigement

Dont tant de maulx adviennent longuement







Exemple de sobrieté


Ou temps de l’empereur Vallain qui fut de l’hererie
Arriane homme mauvais & persecuteur de crestiens
ung homme fut moult bon & devot catholicque
& se nommoit Estienne l’orfenin cestuy Estienne fut
veuf & avoit une seulle fille nommee Marine moult
bien moriginee & aprinse de lettre en sa jeunesse & de divins
enseignemens cestuy Estienne son pere se delibera d’estre
religieux & moyne & de mener vie contemplative/ &
devote & laissa Marine sa fille a ung sien parent ou il
avoit fiance/ ledit Estienne fut receu moyne de sainct Benoist
& moult aymé de son abbé & convent : pour la saincte
vie qu’il menoit : mais il se monstroit moult pensif & melencolieux
& dont l’abbé s’aperceut de sa tristesse & luy demanda
moult charitablement qu’il luy failloit en luy offrant conseil
& ayde a son povoir le preudhomme luy dist qu’il estoit
en melencolie de ce qu’il avoit laissé ung seul filz au monde
lequel il vouldroit bien avoir pour en faire ung religieux
& qu’il peust avoir l’habit de leans l’abbé qui moult
aimoit frere Estienne : luy accorda de vestir son filz &
qu’il le allast querir Si traveilla tant le preudhomme Estienne
qui vint la ou estoit sa fille car le monastere ou il se
rendit estoit loing du pays dont il estoit né & hors de la
congnoissance de ses amys il demanda secretement a
Marine sa fille se elle voudroit entrer en religion : elle
dist que ouy & que c’estoit son plus grant desir : dont le
pere loua nostre seigneur & conclurent de leur partement :
& de ce qu’il vouloit faire & fut Marine qui povoit avoir
quatorze ans habillee en habit d’homme & tant fist le bon
homme qu’il amena Marine comme son filz pour la bailler :
& le presenter a l’abbé qui le receut benignement : fut revestu
en la religion & fut nommee frere Marin & se rendit tout
humble & obeissant & tant devot que riens plus il aprint songneusement :
tout ce que religieux doit aprendre & tenoit si bonne
mainere que on ne se fust jamais aperceu que ce fust une femme :
dont son pere avoit grant joye de sa bonne vie frere Marin estoit
si sobre que quant les autres religieux se passoient d’ung
oeuf il se contentoit d’une pomme & quant ses compaignons
se substentoient d’une pomme il se contentoit de la
pleure/ s’ilz buvoient vin il prenoit pour luy citre ou servoise/
& s’ilz avoient servoise il se contentoit d’eaue seullement/
sa sobresse de boire & de menger fut si austere
qu’elle n’est a nulle autre a comparer son pere mourut &
frere Marin fist moult grande diligence & devoir pour
prier pour l’ame de son pere. Advint que le pere abbé faisoit
refaire le dortoir de son abaye/ & convenoit que les
religieux couchassent dehors le cloistre & en la ville a
l’hostel d’ung noble bourgois grant amy de l’abbé jusques
ledit dortoir fut refaict. Celuy bourgois avoit une fille
qui fut grosse d’ung sien serviteur & acoucha d’une fille/
dont elle fut moult mal menee du pere & de ses parens
& n’osoit dire qui estoit le pere de l’enfant/ car elle aymoit
& doubtoit qui ne fust eslongné d’elle/ & pource qu’elle vit
que frere Marin estoit simple & bon jeune moyne de
.xvii. ans/ elle dist que frere Marin l’avoit deceue & luy
avoit fait cest enfant/ & fut ledict enfant aporté a l’abbé
& fait la plainte contre frere Marin qui fut moult reprins
& corrigé de l’abé & du couvent/ luy fut baillé l’enfant
& condempné de le nourir & fut chassé hors de l’abbaye
& forclos de sa prebende & tousjours disoit Dieu soit
loué de tout se j’ay peché il me vueille pardonner & en feray
voulentiers la penitance/ il fut si sobre de parler que oncques
il ne voullut dire s’il avoit fait peché ou non/ & ce pour
deux raisons dont la sobresse fut fonde & aima mieulx
endurer & ouir reproche que parler contre sa voulenté & l’une
des raisons fut qui ne voulut oncques soy excuser de
la charge que on luy donnoit quoy que ce fust sans cause pour
doubte qu’il ne fust sceu que c’estoit une femme & qu’il ne convint
qu’il habandonast le lieu de sa religion l’autre raison
il aimoit mieulx porter la honte du monde que la mere de l’enfant
portast pugnition de son abuz & la fut bonté sur bonté
& double vertu charitable Frere Marin nourrit elle &
l’enfant d’aumosne & vesquit hors de l’abbaye moult povrement
l’espace de trois ans & tant que les freres en eurent pitié
& requirent qui peust rentrer en l’abbaye/ l’abbé le consentit
pourveu qu’il nestiroit & monderoit a la peine de ses bras tous
les retrez & privez de l’abbaye ce qu’il fist & porta l’eaue sur
son col & de sa personne pour faire en grant obeissance &
porta la penitance sans avoir fait le peché Advint que une
maladie print a Frere Marin dont il mourut en une petite
maison de celle abbaye les religieux y allerent pour
l’ensepvelir & mettre en terre & trouverent que Frere Marin
estoit une femme coururent a leur abé qui fut de ce moult esmerveillé
& desplaisant pour la honte & sans cause qui luy estoit
faicte la mere de l’enfant confessa la verité & deschargea
frere Marin qui depuis fut nommee Marine comme devant elle
reprint son enfant. Le corps de la saincte vierge marine
fut ensepulturé en ladite abbaye devant le grant autel
en grant devotion & fist depuys la noble vierge Marine
de beaulx miracles & mesmes de la damoyselle son accuseresse
qui fut chassee de l’ennemy & comme enragee vint
congnoistre son peché comme dit est & la glorieuse sainte Marine
luy donna guarison O nobles dames prenez exemple a
la saincteté & sobresse de ceste saincte vierge Marine car
moult de maulx pevent advenir par la gloutonnie de la
bouche & par la legiereté de la langue ainsi qu’il appert.





La bague de foy


Chapitre .xiiii.





Continuons es pompes que je forge

Parons ma dame d’une bague tresdigne

Qui luy pendra au col & a la gorge

Vaulant dix mille de ducas que l’on forge

D’ung dyament des meilleurs qui se fine

Qui soit naïf & de la bonne myne

Taillez a face par si bonne maniere

Qu’on ne sache laquelle est la premiere


Le dyamant naïf par sa bonté

On ne le peult ne rompre n’amenrir

Le dyamant a de proprieté

Que qui le porte c’est comme une seurté

Et ne peult on le froisser ne perir

On ne le peult trop vaillant acquerir

Heraulx le prisent blasonnant les escus

Sur les couleurs ses metaulx & vertus


Les lapidaires en riches pierreries

Du dyamant font grant pris & estime

Si ne seront ses grans valeurs peries

Par mes escriptz mais plusfort anoblies

Comme pierre de vertu noble & digne

Sus les vertus je luy donne & assigne

Pour mieulx parer la princesse de moy

Se noble tiltre que l’on appelle foy


Foy est l’ensegne la guide & le chemin

Pour parvenir en la gloire parfaicte

Sans foy ne peult errer le pelerin

Pour parvenir au port de bonne fin

Sans ferme foy toute oeuvre est imparfaicte

Foy est de croire Marie pure & nette

Que l’escripture appelle toute belle

Que Dieu conceupt & l’enfanta pucelle


Foy est de croire la saincte trinité

Trois personnes ou n’a division

Dieu le pere est la sourse de bonté

Le filz piteulx qui nous a racheté

Soy faisant homme pour souffrir passion

Sainct esprit c’est paix & union

Qui l’homme a Dieu tient en begnivolence

Et sont ces troys ung Dieu & une essence


Grant foy devons ou digne sacrement

Que nous voyons entre les mains du prestre

Quant par vertu du sainct consacrement

Dieu seuffre a luy joindre pain de froment

Ou il se donne pour ses enfans repaistre

En ceste foy devons mourir & estre

Foy est l’espoir qui nous delivre & donne

Pour parvenir la ou la fin couronne


La foy devons a nostre mere l’eglise

Et obeir a ses commandemens

Au Pape croire qui sur nous a maistrise

Foy maintenir la ou foy est promise

Foy est l’escolle de vrays enseignemens

Foy est le lustre de tous les paremens

Cela gardez madame redoubtee

Vous en serez en triumphe augmentee


Le dyamant qui est dur non comparable

Nous demonstre la foy pour estre telle

Qu’elle ne soit ployant ne corrumpable

Mais toute ferme sans estre variable

Et fust pour perdre ceste vie mortelle

Car qui en foy se fourvoye & chancelle

D’estre perdu la se monstre le signe

S’il n’a secours de la grace divine







Exemple de foy


Digne seur & vray exemple vous pourray donner
& mettre de la glorieuse mere de Dieu la
sacree vierge Marie pour l’exemple de foy
car toutes les escriptures dient & tesmoignent que a la
mort & passion de nostre redempteur Jhesucrist toute la foy
fut oubliee faillie & esteincte fors ce qu’elle demoura seullement
en la glorieuse vierge Marie mere/ & d’elle & par elle
fut toute la crestienté renluminee de foy mais pource que sa
inestimable saincteté nous est trop grant & admirable
exemple je parleray en cest endroit d’autre vertueuse personne
a nous plus semblable qui fut perseverant en foy comme il
s’ensuit. &c. Je treuve au .viii. chapitre du second livre des
Machabees que ou temps que le Roy Anthiocus payen prist
la cité de Jherusalem il fist moult de maulx & de persecutions
au peuple crestien persuadant de leur faire laisser & habandonner
la foy & la loy crestienne & contraindoit a son povoir
les enfans de Dieu a adorer les idoles ou les faisoit
mourrir en crueux & divers martires & entre les aultres
Il advint qu’il fist prendre sept freres De la realle lignie
des Machabees et avec iceulx fut prinse leur mere
une moult vaillant & saincte dame noble de meurs & de
realle nativité ceste dame se nommoit Anne de la Roche
ferme & constante en la foy de Jesucrist les dessusditz
sept freres furent amenez devant Anthiocus pour adorer
les ydoles & d’ung accord par la bouche de l’aisné des freres
il dit a Anthiocus courageusement Roy que veulx tu
faire de nous ou que nous demande tu nous sommes plustost
appareillez de mourir que de consentir la foy & loy de
noz peres & perens estre changee enfrainte ne viollee Celuy
Roy de grant yre & maltallent fist a l’aisné qui premier
avoit parlé trencher la langue escorcher la teste
coupper les piez & les mains en la presence de la mere &
des autres freres & puis le fist metre en une grande paesle
de fer toute ardente les ungz aprés les autres fist
mourir en cest tourmant & eulx estant en ce cruel martire
la noble mere plaine de foy & de devot courage enhortoit
ses enfans de mourir fermes & constans en la saincte foy
crestienne & leur disoit mes enfans souffrez devotement &
de bon cueur une heure de tourment & de peine pour avoir
la perpertuelle joye qui jamais ne fauldra & en ceste foy
continua de rencourager ces sept enfans les ungs aprés
les autres & le tirant persuadoit le septiesme frere qui
estoit le plus jeune & vouloit qu’il reniast la foy en luy
promettant grans biens & gouvernement mais la saincte
dame despitant la mort & le povoir du tirant plaine
de divine esperance en la presence du roy Anthiocus disoit
a son filz mon enfant tu as veu avec moy tes freres mourir
& martirer fermes en la foy de Jesucrist je suis ta
mere qui te asseure que leurs ames sont en paradis demeure
donc constant & ferme voluntairement en la saincte foy &
loy de tes parens & je te prometz que je mouray en ceste
oppinion je requiers Jesucrist & sa saincte mere Marie
qui te gardent & maintiennent en ferme foy lors le tirant
plain de despit fist l’enfant martirer & mourir devant
la mere & puis la mere aprés les enfans Laquelle joyeusement
endura le tourment & receupt couronne de martire/
car elle mourut plaine de foy Et pource mes dames
qui ceste exemple lisez & regardez ressemblons Anne de la
Roche & demourons en foy sans varier car par la foy
nous povons escheller le ciel & gaigner paradis.





La robe de beau maintien


Chapitre .xv.





Pour mieux parer se corps debout encor

En seur propos vertu & bonne guise

Robe nous fault qui sera de drap d’or

De couleur pourpre & qui vaille ung tresor

Tout le meilleur de Chippre ou de Venise

A la grant gorre comme une chose exquise

Et richement soit d’ermines fourree

Princesse vault d’en estre bien paree


L’oeil s’esjouit a veoir l’or resplandir

Chacun se mire chacun y prent plaisance

Les regardans ont soulas & plaisir

De veoir parure a leur chois & plesir

Et ne leur touche sinon le regard en ce

Or fault tirer vertueuse apparence

De cest habit que je baptise en bien

Pour la nommer robe de beau maintien


Toutes dames savourez ce couplet

De beau maintien soyez en aournees

Car comme l’or a l’oeil agree & plaist

Maintien de femme ou il plaist ou desplaist

Sur le maintien sont les notees fondees

Par fol maintien plusieurs ont renommees

Assez souvent qui approche diffame

Et sans peché de l’honneur & de l’ame


Vous jeunes filles qui desirés honneur

Laissez la lettre tout ouvrage & escolle

Se beau maintien qui tant est de valeur

Aprenez le & le faictes de cueur

Pour avoir loz qui leger court & volle

Car ce juge d’escript & de parolle

Qui n’est au monde tel tresor ne chevance

Meilleur pour femme que bonne contenance


Ainsi ma dame aura la riche robe

De beau maintien Dieu la luy entretienne

Et luy permette que nulz ne la desrobe

C’est ung tresor pour mettre en garde robe

De la vestir souvent bien luy souviengne

La fourrure bien la garde & maintienne

Qui est d’armines monstrant magnificence

Qui signiffie vertu d’obeissance


Le beau maintien l’obeissance prompte

C’est le moyen qui plus l’homme contente

Ce sont vertus qui le plus fier cueur dompte

Jamais n’aura ne vergongne ne honte

Qui ces deux poins maintient en bonne entente

Ma princesse ne soyez mal contente

L’amour de vous me fait cy traveiller

A toutes femmes loyaulment conseiller







Exemple de beau maintien


Entre les roys qui regnerent en Judee regna
Assuere tant sur le royaulme de Judee comme
sur Ethiope il fut Roy puissant il eut pour sa
principalle femme & espouse selon leur loy une dame de
noble lignee nommee Dasti Se Roy Assuere tint une
grande feste avec ses princes ses nobles & subgetz en la
cité de Scissis qui estoit le lieu de son principal siege Et
dit la bible que ceste feste se fist en ung jardin grant &
spacieux que l’on nommoit le jardin de delices/ & d’aultre
part tenoit la Royne Dasti grant estat & triumphe avecques
les princesses & dames de son royaulme Le Roy
desira de veoir sa femme & luy manda qu’elle vint devers
luy ce qu’elle reffusa par plusieurs fois/ le Roy se mescontenta
& mist ceste desobeissance en conseil de ses princes
& demeurerent tous en oppinion que elle devoit estre
delaissee habandonnee & expulsee du Roy & qu’il en devroit
prendre une autre car selon leur loy femme qui desobeyt
a son mary il la peult dejecter de luy & ne merite
point d’avoir l’amour de son seigneur/ & ainsi par desobeissance
fut Dasti expulsee & plus ne peult venir devers
le Roy Assuere/ & pour recouvrer femmes a son desir
fist assembler les plus belles pucelles de son royaulme
pour veoir & choisir a son plaisir & gré. Entre lesquelles
fut Hester une pucelle de Judee & non pas de si
grant lieu comme fut Dasti/ mais son maintien & belle
contenance passa la beaulté de toutes les aultres pourquoy
le Roy la choisit & fut sa femme tresaymee. Et advint
que Aman qui fut principal gouverneur du Roy &
qui moult hayoit la nacion de Judee par subtil moyen
praticqua que le Roy Assuere son maistre/ fist ung banissement
a l’encontre de tous les Juifz & priva la nation
de sa presence sur peine de mort/ & pretendoit Aman
de faire exiller la Royne Hester & mourir Mardocheus
son oncle. Soubz umbre qu’il estoit Juif & fut treslonguement
Hester sans oser venir en la presence de son
seigneur Et advint ung jour que le Roy estoit apuyé a
une fenestre/ & la Royne Hester en riche parure/ & beau
maintien passa par devant le Roy en grant humilité
crainte & paour/ le Roy l’appella & elle vint & obeyt moult
doubteusement. Assuere l’attocha de sa verge en signe
d’amour & d’asseurance. Et elle dist monseigneur/ n’as
tu souvenance que tu as fait edict pour faire mourir ou
dechasser tous les Juifz Et que je suis de celle nation &
crains ta fureur & la mort. Assuere qui la vit si belle obeissante
& de beau maintien luy dist. M’amye j’ay faict
l’edit pour tous & pour toutes. Mais vous estes la par
dessus les autres. Et depuis celle belle parolle a esté
dicte en la saincte escripture pour la benoiste glorieuse
vierge Marie & vrayement bien se peut nommer & dire
entre les femmes la pardessus les aultres. Hester depuis
se gouverna si bien & si saigement avec le Roy son seigneur
qu’elle rapaisa sa fureur contre les Juifz & tourna son
mal talent sur Aman/ inventeur & conduiseur de la destruction
de la nation de Judee/ & dont il fut pendu ainsi
la royne Hester par son obeissance gaigna le lieu real
que perdit Dasti par sa faulte/ & par beau maintien pleut
au Roy son mary/ dont elle saulva son pays ses parens & sa
lignee de perdition. Mes dames icy a bel exemple tant
en obeissance comme en beau maintien ressemblez doncques
la bonne Royne Hester & voz besongnes en vauldront
de mieulx ainsi comme pourrez congnoistre.





La ceinture de devote memoire


Chapitre .xvi.





Ung orfevre nous convient recouvrer

Qui nous saiche faire une cordeliere

Du plus fin or que l’on pourra trouver

Esmaillee de blanc noir rouge cler

Pour a ma dame faire ceinture chere

Des patenostres pour faire la maniere

Pendront devant de fin blanc cassidoine

Le temps present le dit ainsi ydoine


Ainsi le point qui clost du corps l’habit

C’est la ceinture dont dame se doit ceindre

La ceinture la personne embellit

C’est la parure qui plus fort anoblit

Elle est seant au grant & au maindre

A quel vertu la ferons nous attaindre

Qui soit servant a ce cas & notoire

C’est la ceinture de devote memoire


Le corps paré tout cloz par la ceinture

Dame ce point bien entende & le notte

Car on ne peut oster quelque vesture

Jusques le ceingt en face deffermure

Tant soit de robe de chemise ou de cotte

Et ainsi garde la memoire devotte

Que les vertus ne se separeront

Du digne cueur ou trouvees seront


Le cueur qui tourne en devote pensee

Si ne peult cheoir es latz de l’ennemy

La memoire qui en bien est tournee

Est tost de Dieu tellement confermee

Que l’ame sent paradis a demy

Qui de Dieu fait son souverain amy

Celle peut dire certes je suis aymee

Du plus leal qui soit en la contree


Memoire fait revoir le temps passé

Et souvent des maulx & des biensfaitz

Ung cueur devot ne peut estre lassé

De cogiter tout ce qu’il a brassé

Soit bien soit mal aulmosnes ou tors faitz

Car la se poisent les fardeaux & les faitz

La conscience se peut la regarder

C’est le moyen pour sa vie amender


Noble ceinture riche d’or & d’esmail

Je treuve cy pour ma dame servir

Memoire tient des vertus le fermail

Le cueur devot est tousjours sans sommeil

Pour veiller l’ame & garder de perir

Ma maistresse a qui vueil obeir

Se meilleur don en ce monde trouvoye

Dieu m’est tesmoing que je le vous donroye







Exemple de devote memoire


Il n’a pas gueres de temps que je ouys ung gracieux
conte au propos de devote memoire & suis
deliberé de le coucher presentement pour exemple
de l’advertissement/ de toutes dames & de celles qui ce present
volume lyront. Et treuve que au royaulme de Naples
eut jadis une jeune dame princesse de Salerne nommee
Jouvelle. Icelle princesse se trouva en ses jeunes jours
seulle heritiere grant dame & riche & du nombre des princesses
du Royaulme/ du sang & parenté du Roy de Naples/
belle entre les belles/ & devez sçavoir que elle fut requise de
plusieurs princes & grans seigneurs pour l’avoir a femme
& espouse/ mais elle ne choisit pas legierement pource
que femmes sont fort subgettes & tenues courtes en iceluy
Royaulme/ mais aymant ses plaisances & pleine de jeunesse
fuyoit d’estre subgette d’aultruy & passoit ses jeunes
jours a faire grans assemblees & festiemens bancquetz
dances & joyeusetés/ & a la verité estoit plus eslevee
& plaine de jeunesse qu’il n’apartenoit a son aage & dont
on parloit en plusieurs lieux plus qu’il ne fut besoing :
car quant femmes se desriglent : il est tost tourné & mis en
maulvaise notte. Ceste princesse de Salerne ainsi pleine
de voulentaire jeunesse : toutesfois avoit une devote
memoire & une coustume & façon de servir Dieu & ouyr
messe tresdevotement & en simple habit ung grant coeuvrechief
sur son atour luy couvroit la face & se mussoit
en ung coing de l’eglise & durant le divin service se
maintenoit coustumierement & observoit ceste devote memoire
le matin du jour sans faillir et le surplus de la
journee estoit employee par le contraire de toutes vanitez
mondaines & n’estoit pas le jour continué en une
maniere de vivre : mais bien contraire l’une a l’autre.
Advint une fois que ceste princesse de Salerne : avoit
faict grant festiement aux seigneurs & dames du pays.
Et fut celle assemblee en grant nombre de noblesse & fist
preparer la plusgrant salle de son hostel moult pompeusement
De tapisseries & de riches buffectz en grant habondance
de vaisselle. Les tables et la suyte richement
estoffees. Et l’assiete faicte des seigneurs & des dames
des services des metz & entremetz & plusieurs autres
bonnes sortes de viandes en grant foison & bien ordonnez ypocras
& divers vins y furent serviz en grant honneur & fut
celuy souper de grans fretz & despens excessifz/ la jouerent
joueurs de divers instrumens & sonnoient cors & trompettes
que l’on ne oyoit l’ung l’autre parler/ & aprés les tables
levees & graces dictes se commencerent les dances decorees
de grant luminaire de mommeries & de chansons ou
chascun faisoit son mieulx de se monstrer/ ladicte princesse
de Salerne rendoit toute peine de bien fringuer &
entretenir seigneurs & dames & la noblesse a leur contentement/
& certes elle employa celluy jour & la pluspart de
la nuyt au service du monde/ de dame oyseuse & de temps
perdu & toutesfois fallut la compaignie aprés avoir eu
le vin & les espices pour le dernier metz/ pour l’yssue &
congé/ que la noble dame demourast avec ses femmes &
familles/ & est a entendre qu’elle se coucha tart/ & pour
prendre petit de repos/ car la nuyt estoit fort avancee avant
le depart des invitez. Et pour mon compte achever &
parfaire lendemain se leva tart & se partit de la chambre
pour aller a la messe/ & n’oublia pas sa devote memoire
acoustumee/ mais couvrit son chief humblement & print
son chemin pour aller en la chapelle de son hostel & fallut
qu’elle passast par la salle ou avoit esté fait ce riche
bancquet/ & celle haulte seignourieuse feste. Et ce lieu
que le soir de devant ressembloit ung triumphe. Et
maintenant & en si peu de temps estoit si desolé/ les tables
abbatues d’ung cousté les bancs & les tresteaux renversez
parmy la salle les os sepparez de la chair parmy la
place ou les chiens les rongeoient & y prenoient leur refection
Et pour conclusion c’estoit abhomination de celle place
qui le soir devant ressembloit ung lieu desdié pour toute
plaisance & delices/ celle princesse se arresta pour mieulx
veoir & incorporer celle merveille ou son entendement fut
lors empesché & luy sembla ce lieu estre le monde en son
estre lequel au commencement & a la sente de jeunesse est plaisant
& si pompeulx & tant aggreable que ce semble plaisance
immortelle & durable prosperité & soubdainement par adversité
vieillesse ou maladie tout est renversé & mis en
ruine & perdicion qui tourne espoir en abuz plaisir en douleur
fiance en desespoir/ & est a croire que ce bon Dieu qui
tousjours de sa grace a ses fillés tendez pour prendre le
pecheur au point de son prouffit souvent de la devote memoire
que nonobstant ses obstinees mondanitez elle avoit
tousjours durant le divin service ce bon Dieu la
frapa au cueur & luy changea les meurs de perdition en
deliberation salutaire & durant la messe qu’elle oyt devotemet
& en effusion de larmes manda son confesseur se delibera
d’habandonner le monde & dedans le tiers jour ensuyvant
se rendit en religion fermee & de seurs de saincte
Claire en despitant le monde & ses abusions & en celle
religion fut & vesquit sainctement le demourant de ses
jours ressemblons a la princesse de Salerne laquelle par
les mondanitez avoit une devotte memoire parquoy Dieu
la rappella Affin aussi que Dieu nous reclame & appelle
plus legierement a la parfaicte felicité.





Les gantz de charité


Chapitre .xvii.





Ung gantier fault qui nous face des gans

Bons & propices pour ma dame ganter

Les gans servent en yver & doux temps

Les belles mains plaisent a toutes gens

Les gans se doivent songneusement porter

Les mains se doivent tousjours nettes monstrer

Les gantz servent souvent en ce mestier

Gardez les bien vous en avez mestier


Pour cuir avoir yraye en Allemaigne

Pour ses beaulx gantz achever & parfaire

Ou se mieulx sert cuir venant de Champagne

Tout ce ne vault nous irons en Espagne

La pourrons nous assovir nostre affaire

Le cuir est doulx & la viollette flere

Ainsi ma dame & ma tresredoubtee

De cuir d’Espaigne vous en serez gantee


Ses nobles gantz pour y mettre bonté

Quelle vertu leur sera departie

Nous en ferons labeur de charité

C’est la vertu que Dieu a apporté

En rachetant ceste humaine lignie

Par charité voulut prendre la vie

Le doulx Jesus pour l’amour des humains

Charité se doit monstrer a deux mains


Charité est le feu & le tison

Qui brusle cueurs en vertueulx effect

Charité est santé & garison

Laquelle efface peché & mesprison

Sans charité tout bien est imparfaict

Donner pour Dieu est semblant contrefait

Se charité l’aumosne ne presente

Or notez bien ceste leçzon presente


Comme les gantz sont a la main blancheur

Et les gardent de froit & de haslure

Charité vault pour tenir en vigueur

L’ame le corps l’entendement le cueur

Contre peché car vice est leur blessure

Cueur charitable en vertu croist & dure

Sainct Augustin la nomme toute bonne

Par charité Dieu nos meffaitz pardonne


Nobles princesse qui regente & domine

Et toutes femmes soit grande soit petite

Entre vertus cueillez pour fleur divine

La charité & plantez la racine

En vostre cueur comme une chose eslite

C’est la vertu qui sert & qui prouffite

Dieu si adjoinct les anges la convoient

Pour la meilleur des grans vertus qu’il ayent


Charité a telle proprieté

Lis sainct Hierosme il le te approuvera

C’est que le jour que l’on fait charité

Ce que on requiert il sera accepté

Demande a Dieu & il le te donra

La charité en guerdon doublera

Dieu la reçoit si agreablement

Que c’est le fruit de nostre sauvement







Exemple de charité


De cest article fondé de charité doibvent estre
les deux mains de nobles dames gantees & a
ceste cause j’ay fondé mon fait en deux exemples
& assez d’une mesme cause & dont le premier est aprové
par legende de sainctz & l’autre est apocriffe touteffois pris
& extraicte es anciennes histoires & quant au premier je treuve
d’une sainte martiree en Flandres nommee Godeliene laquelle
fut en son temps moult noble femme & fut si charitable que
tout ce qu’elle povoit trouver des biens de son pere elle
donnoit incontinant tout pour Dieu & le portoit aulx
povres dont elle fut aucunement reprinse & redarguee & luy fut
deffendu expressement que elle ne donnast plus riens Et
se prenoit garde le maistre d’hostel de son pere sus elle
tressongneusement & une fois elle avoit prins en la cuisine
porcion du disner de son pere & l’avoit mis & envelopé
en la troussoire de sa robbe pour le porter aux povres dont
ledit maistre d’hostel s’aperceut & luy dist qu’esse que
vous portez serez vous tousjours larronnesse des biens
de vostre pere Dont lors Godeliene fut surprinse & esbahye
& se recommanda a nostre seigneur & respondit
certes mon amy se sont buschettes & rabotures de bois que
je porte aux povres pour eulx chauffer & ouvrit son giron
& par la grace de Dieu le maistre d’hostel ne vit que
menu bois comme elle luy avoit dit dont il fut moult
esbahy & confus & congneut bien que sa charité estoit a
Dieu agreable elle parfist son chemin & fist son aumosne
& les buschettes qu’elle avoit monstré au maistre
d’hostel nostre seigneur les reconvertit en viandes comme
devant & de la en avant povoit donner aumosnes a
son bon plaisir & depuis advint que le conte de Boulongne
devoit disner a l’hostel du pere Godeliene & fut fait grant
appareil pour le recevoir Godeliene qui avoit le cueur a
Dieu & aux povres ne se oublia pas mais de la viande
apprestee desroba le plus friant & le meilleur & en fist
disner les povres charitablement dont le maistre d’hostel
se trouva merveilleusement perturbé/ pource que le
disner estoit deshonnoré & n’y avoit demeuré que la plus
rude viande dont la menassa & aussi fist son pere de la
batre & l’appella folle & ypocrite & qu’elle le vouloit deshonorer
& ne se sçauroit amender La bonne saincte fille
se retira plourant en sa chambre en grant regret d’avoir
son pere ainsi courroucé se mist a genoulx & fist sa requeste
a nostre seigneur qu’il voulsist contenter & appaiser
son pere envers elle Et en ce mouvement le maistre
d’hostel retourna en la cuysine & trouva les chauldieres
les potz & les hastiers tous plains par la grace de Dieu
tout puissant/ & de toutes especialles viandes plus que
devant & congneut bien que nostre seigneur Jhesucrist
y avoit mys sa tresdigne main & que Godeliene estoit
amye de Dieu. Si fist seoir les seigneurs qui ne furent
oncques mieulx serviz & depuis Godeliene fut mariee a
Berthoul seigneur de Guistelle en Flandres qui fut
homme cruel & maulvais & la fist martirer & mourir &
lors fist & fait encores de moult beaulx & merveilleux
miracles au lieu de Guistelle/ la ou elle est canonisee
pour saincte & par sa legende se nomme ma dame saincte
Godeliene de laquelle je recite presentement aulcuns
poinctz de sa saincte vie pour approuver que Dieu a
moult aggreable/ la vertu de charité Mais pource que
de tant que la personne est plus semblable en estat ses
oeuvres sont de tant plus aggreables & mieulx poursuytes
Et pource ma dame je feray mon second compte en
acquittant ce que j’ay dict & parleray d’une tresvertueuse &
charitable princesse & feray mon compte le plus abregié
que je pourray Si nous dicte & recite l’hystoire que le conte
Regnier de Savoye se maria avecques la fille du Roy
de Dannemarche nommee Geltrud & fut amenee si jeune
en la maison de Savoie que legierement avoit elle aprins
le langaige/ les meurs & les conditions dudict pays de
Savoye/ & d’elle & de sa tresnoble nature fut enclinee a
devotion & moult fut charitable aulx povres creatures
Et aussi ce qu’elle povoit finer ou avoir des biens de son
seigneur & d’elle/ elle les donnoit pour l’amour de nostre
seigneur Jhesucrist & departoit aux povres de moult
grans deniers & pecunes Et tant en fist que Regnier
conte de Savoye son mary par enhort d’autruy ou autrement
n’estoit pas bien content de Geltrud sa femme en
ceste partye & trouvoyt ses deniers fort despensés par sa
femme/ et dont il estoit en grant disette & a l’arriere de ses
affaires/ et en effect fut conseillé de luy deffendre de plus
nullement donner ou despendre le sien sans son sceu congié
& commandement A quoy ladicte contesse obtempera par
obedience et contre son cueur lequel ardoit en parfaicte charité
& ne povoit nullement veoir ung povre sans lui donner
ou larmoyer par grans regrectz de non le povoir faire
Advint une fois entre les autres que moult grant multitude
de povres se monstrerent devant la fenestre de la
bonne dame criant & requerant l’aulmosne Mais celle
qui sçavoit ou estoit l’argent de son seigneur si courut celle
part & print ung grant sac plain de florins le mist secretement
en sa robe & apella une sienne privee damoiselle
& alla celle part ou les povres estoient pour leur departir son
argent Mais elle trouva le conte de Savoye son mary qui
revenoit de chasse/ lequel eut suspection que sa femme portoit
argent aux povres qui la estoient & luy dist rigoureusement
que portez vous Elle qui eut moult grant freeur
leva son esprit a Dieu & luy respondit monseigneur
se sont roses & tantost ouvrit le rebras de sa robbe qui se
trouva tout plain des plus belles roses du monde & si n’estoit
pas la saison parquoy le conte congneut que les oeuvres
de sa femme plaisoient moult a Dieu si la mena doulcement
aux povres luy priant qu’elle executast sa charité &
aumosne Et lors les roses se convertirent en florins & en
la presence de son seigneur la contesse donna pour Dieu
aux povres tout ce qu’elle portoit d’argent & depuis fut
le conte grant aumosnier & charitable Voyez dames doncques
pour fortiffier voz oeuvres & les deux gantz de charité
j’ay fait deux comptes en ung exemple. Et vous
souviengne de la contesse de Savoye de ses roses & de ses
vertus car charité est le plus seur & le plus brief chemin
pour venir jusques au royaulme de paradis.





Le pigne de remors de conscience


Chapitre .xviii.





Ce noble corps est paré proprement

De triumphans & notables habitz

Dont fault le chief aorner tellement

Que tout soit bien & honnorablement

Car ma maistresse est dame de hault pris

Ces beaulx cheveulx qui est ung cas requis

Convient pigner/ car a tout fault pourvoir

C’est ung des soingz que femme doit avoir


Entendez bien pourquoy des cheveulx songne

Dames discrettes qui raison entendez

Je n’entens pas les mettre en besongne

Pour gens tempter en espoir de vergongne

De ce meschief saigement vous gardez

Mais il s’entent quant vous vous mariez

C’est l’enseigne dequoy se pare celle

Qui peut dire j’ay teste de pucelle


Ung pigne fault d’ivoire blanche & pure

Pour les cheveulx de ma dame adresser

Ung noble chief ne doit souffrir ordure

Tout net/ tout bon sans nulle couverture

Car ce labeur fait beaucop a priser

Dont pour ce pigne en bien auctoriser

Que de vertu face signifiance

Nous en ferons remors de conscience


Comme le pigne est fait de plusieurs dentz

Pour nectoyer les cheveulx de excellence

Par ce remort/ considere & entens

Sont ramentuz les pechez & le temps

Les maulx passez & la perseverance

Par ce remort se treuve repentance

Car ses dentz sont si trenchans & agues

Qu’ilz treuve tout a parolles perdues


De quatre dentz est ce pigne icy fait

Pour nettoyer peché vice & ordure

Le premier est regret de son meffait

Le second est propos pur & parfait

De plus renchoir en vilaine laidure

Le tiers prier a Dieu d’entente pure

Le quart porter fournir & satisfaire

La penitence ce point est necessaire


Gardons ce pigne de remors entassé

Nettoyons bien chef & entendement

Confessons nous du temps qui est passé

Car l’advenir doit estre compassé

De seur propos & vray amendement

Pourtant madame pignez vous frequemment

Affin qu’on die vela princesse bonne

Digne d’avoir & de porter couronne







Exemple de remors de conscience


En la cité d’Antioche eut une grande dame & la
plus noble de la cité nommee Pelagienne laquelle
fut femme si pompeuse que quant elle
alloit par la cité ses paremens & vestures luysoient tout
d’or & de pierres precieuses/ Et pour le lustre des pierreries
fut puis appellee Marguerite Pelagienne elle
triumphoit en parure de cheveulx & en faisoit ses monstres
& moult fut curieuse de monstrer ses beaultés & richesses.
Et qui ainsi fait il fait juger communement contre
sa chasteté & ses vertus & alloit icelle fort acompaignee
de dames & jouvenceaulx/ & de divers instrumens & couroit
le peuple au devant de Marguerite Pelagienne
comme devant une deesse. Lors ung sainct homme nommé
Nonus qui estoit evesque de Anthioche la rencontra
cheminant ainsi en ceste mondaine pompe qui luy sembla
moult desordonnee. Par quoy prestement se laissa cheoir
& prosterner a la terre en grans larmes souppirs & gemissemens.
Et disoit hault & clerement Helas je voy
ung cheval desbridé & sans frain une ame a qui le sens
est failly/ ung entendement perdu & ebetté/ beaulx yeulx
sans clarté & sans veoir Et la creature que Dieu a faicte
donne es mains de l’ennemy qui la maine hors de la
voye de paradis ou sentier & destroit du parfont d’enfer
Pelagienne fut advertie du deprisement que le sainct evesque
faisoit de ses pompes & parures & touteffois vint
en personne au sermon dudit evesque & si bien incorpora
& mist en l’emprainte de son cueur ses sainctes doctrines
que Dieu luy fist grace de soy repentir. Print ledict evesque
par les piedz devotement & se rendit a luy en luy disant
treshumblement/ pere sainct je mectz en voz mains
moy miserable creature desvoyee & en perdition se Dieu
n’a pitié & misericorde de ceste pecheresse : & en ce disant
plouroit moult piteusement & de cueur profond l’evesque
la receut humainement & la baptiza & lava de ses pechez
& elle donna ses biens aux povres creatures se tira secrettement
au mont d’olive/ ou elle print l’habit d’homme
& de religieux & puis mena moult saincte vie Et aprés
sa mort fut trouvé par plusieurs sainctes personnes qui
la sepvelirent que c’estoit une femme dont moult s’esmerveillerent
& fist depuis moult de beaulx miracles. Or
mes dames soyons en repentance de noz pompes & vanitez
Soyons semblables a Pelagienne & ressemblons la
Marguerite reluisant en vertu n’ayons pas honte ne despit
de estre reprinses de noz oultrecuydances/ mais ayons
remors de conscience & amour parfaicte a celuy qui
charitablement nous chastie de noz vices & par ainsi seront
nos deffaulx & pechez pardonnez de nostre createur.





Le ruban de crainte de Dieu


Chapitre .xix.





Ces beaulx cheveux pignez honnestement

D’un blanc ruban nous conviendra brocher

Et les couchier sur le chief tellement

Que les cheveux n’aperent nullement

Plus vault la chose plus se doit tenir cher

Temps est de monstrer & temps est de cacher

Fuyr devez d’aultruy temptacion

Pour eviter dure dampnacion


Le ruban soit de fil moyen tissu

Pour mieulx tenir des cheveulx la lyeure

Ce riche bien doit estre peu perceu

Le bien secret est par desir conceu

Le metz commun n’est pas bonne pasture

Pecher de soy c’est oeuvre de nature

Mais procurer aultruy en malefice

Double sur soy le peché & le vice


A ce ruban qui tient en ferme lieu

Ses beaulx cheveulx dont ma dame s’atourne

Nous luy donrons en nom crainte de Dieu

Qui pense bien ce nom : est saige & preu

Car il resveille les vertus & adjourne

Eureux celuy qui des vices retourne

Et malheureux qui demeure en la fange

Servant le dyable & laisse le bon ange


Crainte de Dieu qui n’est pas sans amour

Aussi amour ne peut estre sans crainte

Parons nous en & de nuyt & de jour

C’est le dongon le chasteau & la tour

Pour preserver les cueurs de malle attainte

Le bon Dieu veult qu’on le crainde sans fainte

Quant a amour c’est l’amour des prescheurs

Pour rappeller a pardon les pecheurs


Fuyons tousjours faulx semblans & oeuillades

Ayons maintien ferme constant & saige

N’apetons point de faire gens malades

Par motz subtilz/ par rondeaulx/ par ballades

Qui de present sont en cours & visaige

Ne fardons point le front ne le visaige

Fuyons la cause qui aultruy bien empire

C’est ung peché qui ne peut estre pire


Crainte de Dieu est le commencement

D’amour divin & toute sapience

Crainte de Dieu expelle entierement

Vice & peché & rend planierement

L’homme constant pour vivre par prudence

Crainte de Dieu vous met par preference

Tout au plus hault & dessus vostre chef

Crainte de Dieu garde de tout meschef







Exemple de crainte de Dieu


Qui beaucoup lyst de bonnes choses treuve/ &
ainsi visitant mes livres & mes memoires
j’ay trouvé ung petit volume compilé par une
personne devote & comtemplative & me sert en ma memoire
presente au propos de crainte de Dieu pour le mettre en ce
present exemple pour le prouffit de vous ma noble maistresse
& de toutes dames affin qu’elles puissent mieux valoir
de mon escripture pour l’honneur de vous car je desire
de donner a congnoistre que l’on se doit garder de toute sa
puissance de tempter aultruy & nulz mettre en voye de
pechié. Et a ce propos recite maistre Jacques de Vitry
aucteur moult auctentique entre plusieurs allegations
exemples & escriptz par luy faictz que es parties de levent
eut ung prince jeune beau/ puissant/ & riche celuy
prince s’enamoura par concupiscence d’une religieuse qui
estoit bonne devote & constante/ mais moult estoit belle de
corps & de visaige celuy prince envoya a la religieuse ses
entremetteurs macquereaulx & sathalites desquelz on
trouve & fine plus largement que de devotz prescheurs
ceulx persuadoient la saincte dame/ par dons promesses
& parolles a faire & acomplir la voulenté desordonnee de leur seigneur
mais jamais la religieuse ne voult consentir a ce meffait.
Advint que ce prince embrasé du feu de l’ennemy se
delibera de la prendre & de l’avoir a son plaisir & vouloir
par force ou aultrement/ & dont par la grace de Dieu elle
fut advertye & pour ce mal fuyr & eschever elle parla a
l’ung d’iceulx poursuivans faignant estre amolie de son
courage & d’escouter & entendre es requestes que ce prince
luy faisoit faire & luy dist. Amy je te prie que je saiche
avant que je face le plaisir de ton seigneur quel bien/ quel
plaisance/ & quelle beaulté il a en moy/ dont il peut estre
si fort emprins de mon amour le serviteur retourna a son
maistre tout consollé & refait de celle demande & dist a son
seigneur qu’il avoit bien besongné lequel en eut moult grant
joye/ & aprés ouy la responce de la religieuse/ le seigneur
luy dist va a elle & luy dy que je luy mande qu’elle a entre
ses grandes beaultez les plus beaulx & les plus attrayans
yeulx que je vis oncques/ dont elle m’en a feru
jusques au cueur. Le serviteur retourna & luy declaira ce
que le seigneur luy dist/ & comment de la beaulté de ses
yeulx il avoit moult a souffrir. Lors la saincte dame fist
le signe de la croix & dist au sathalite attens moy icy & je
te feray responce/ & sans varier ne doubter douleur ne angoisse
elle se siet en sa celle/ print ung plat de boys & de
son cousteau se frappa & creva ses deux yeulx de ses propres
mains & les mist en iceluy plat puis appella le sathalite
& en luy baillant le plat luy dist tiens va a ton
maistre & luy porte ce present que je lui faiz de mes deux yeux
dont je me suis faicte quitte & ayme mieulx perdre la lumiere
du monde que par moy luy ou autre perde ne eslongne
la clarté du ciel & la haulte joye eternelle Le serviteur
fist a son maistre ce merveilleulx present qui moult
s’esbahit & fut vaincu de son dampnable & inique propos mes
dames j’ay donné ceste exemple pour vous garder de mettre
autruy en peché par atirer les pecheurs en vostre beaulté
& se nous voullons noz yeulx crevez comme la religieuse
ne defaire noz beaultez corporelles & aussi voz belles factures
qui est forte chose & difficille a faire au moins conduisez
vous en telle & si vertueuse maniere que n’en vailiez
de pis & que l’on puisse juger que vous soyez dames constantes en
vertus & ennemyes de vices & pechez.





Les patenostres de devotion


Chapitre .xx.





Encor fault il pour ma dame honoree

Des patenostres de jayet ou coral

Ou de fin ambre pour mieulx estre paree

Car par cela sera bien decoree

Elles sont propres pour metz especial

Les patenostres pour ung cueur liberal

Donnent memoire & souvenir de Dieu

Chacun le doit bien servir en tout lieu


Es patenostres convient beaux signeaulx d’or

Ou qu’elles soient toutes d’or en substance

Et esmailleez de rouge cler encor

Si n’y fault point espargner son tresor

Car es signeaulx fault quelque difference

Ces patenostres de devotte apparence

Seront par moy dictes devotion

Le nom est propre reste l’intention


Il fait bon veoir nobles dames devotes

Et cheminer de vertus en vertus

Je ne dy riens d’un grant tas de bigottes

Qui contrefont ainsi les dorelottes

Car leurs cueurs sont de vices revestuz

bonnes devottes tousjours de plus en plus

Pensant a Dieu & a sa passion

Servir Dieu est belle occupation


Or pensons donc de cueur devotement

Que le bon Dieu tout puissant & parfait

De riens quelconques le monde entierement

Par son seul dit l’a creé plainement

Et l’homme humain aprés du lymon fait

Comme les bruttes ne sommes pas effect

Mais il nous fist a sa forme & ymage

Devotement faisons a Dieu hommage


Ayez ma dame vraye meditation

Es patenostres de singularité

Car vous avez bonne information

De Jesucrist pour reformation

En contemplant sa saincte charité

Pensez qu’il a si grande auctorité

Que dessoubz luy sont sauvez ou dampnez

Tous ceulx qui furent & seront de Adam nez


Devotion vous soit vertu florie

Es patenostres comme prudente & sage

En servent Dieu & la vierge Marie

Non seul de bouche qui n’est que ypocrisie

Mais plainement de cueur & de courage

Devotion tout le temps de vostre aage

Vous donnera de Dieu telle memoire

Que es divins cieulx le verrés en sa gloire







Exemple de devotion


Pour exemple de devotion donner & introduire
a ma treshonoree dame descript & recite le disciple
en ces sermonnaires Et lequel aussi alegue
maistre Vincent en son miroir historial Que en la
cité de Romme estoient deux nobles personnages c’est assavoir
l’homme & la femme lesquelz furent assez longue espace
conjointz par mariage ensemble sans avoir lignee de leurs
corps & avoient une singuliere devotion a Dieu & a la
vierge Marie Et tant que par leur devot excercite continue
en bonnes oeuvres meriterent d’avoir ung beau filz
Dont aprés menoient chaste vie Si advint que noble mary
par fervente devotion entreprint aller en aucun devot pelerinage
& mourut faisant le chemin Et la bonne dame estant
veufve en ladite cité nourrissoit tousjours delicatement
son enfant Et le couchoit toutes les nuitz avecques elle
dedans son lit jusques a tant qu’il parvint en aage viril
tellement que par consequence il engendra ung enfant
a sa propre mere Laquelle touteffois ne desistoit point de
sa fervente devotion en faisant tousjours bonnes oeuvres
& se celloit secretement affin qu’on ne la congneust ensaincte
& grosse d’enfant. Advint le jour de son enfantement
qu’elle enfanta occultement en grant douleur puis pour
crainte de confusion & estre diffamee du monde estrangla
son enfant & le getta en une privee dont consequemment le
diable d’enfer persecuteur des povres ames queroit & cerchoit
les moyens pour icelle dame confondre & luy oster sa
devotion Parquoy il se mist en forme & espece d’ung clerc
& homme litteré & vint en la cité de Romme soy disant
estre bon notaire & instruit en plusieurs sciences & soy disant
aussi sçavoir reveller tous larrecins & congnoistre
choses occultes & secretes Et tellement qui prouva partie
de ses ditz par effect car le dyable peult aucuneffois congnoistre
les choses preterites par divine permission Et
par telles choses fist tant yceluy dyable d’enfer qu’il print
& eut opportunité d’avoir accés a l’empereur & a tout le senat
de Romme & leur dist en ceste maniere Je m’esmerveille
dist il & suis esbahi que toute ceste cité de Romme n’est
ja consumee & destruite pour le detestable & enorme peché
que je congnois estre commis & perpetré en icelle Et narra
le fait advenu de ceste dicte noble dame & en la nommant
par son nom dist & recita manifestement qu’elle avoit
conceu ung enfant de son propre filz lequel elle avoit
estranglé/ mais de ces parolles fut incontinant reprins
& redargué de tous les seigneurs citadins disant qui ne
disoit pas vray/ car icelle dame estoyt estimee de tresbonne
& louable vie & comme estoit ung miroer des vertus
pour la parfaicte & singuliere devotion qu’elle avoyt
a Dieu & a la glorieuse vierge Marie A quoy respondit
le diable je savois bien dist il que vous ne me croiriez
pas mais soit appellee & examinee & s’elle est du cas convaincue
consequemment soit bruslee & arse/ sinon que je
le soye moy mesmes comme Ad penam tallionis Fut appellé
icelle dame a la poursuite dudit diable oyant son
propos & son offre & comparut au palays imperial devant
le consistoire ou elle fut honnestement comme dame
d’honneur & ne croient d’elle aucun mal Combien que iceluy
diable leur sembloit estre ung nouveau prophete lequel
de rechef ainsi que notaire fist son propos a l’encontre
d’elle & l’accusa en sa presence ainsi que dessus Si luy fut
commandé de par l’empereur de soy expurger & justifier :
ou qu’elle confessast le cas A quoy elle respondit Salomon
nous enseigne faire toutes choses par conseil parquoy
je demande temps & induces pour cercher aucun qui responde
pour moy : car je suys une seulle femme a qui n’est
loy de procurer Si obtint ce qu’elle demanda & luy fut de
brief assigné jour pour retourner & comparoir devant l’assistance
A doncques vint humblement au Pape qui pour
lors estoit & par singuliere devotion & en grande effusion
de larmes & amaritude de cueur se confessa de son peché & devotement
en demandoit graces a Dieu & telle penitance
enjointe que son ame ne fust perie. Lors le Pape la consola
en luy remonstrant & allegant la misericorde de
nostre seigneur pour sa bonne devotion/ affin qu’elle ne se
desesperast dont l’exorta diligemment invocquer l’ayde de
la sacree vierge Marie qui la pourroit delivrer de tout mal
en corps & en ame & pource qu’elle avoit peu d’espace a respondre
du cas dont ainsi estoit accusee Congnoissant sa
grande devotion lui chergea seulement de dire ung pater
noster & ave maria pour la penitance de tous ses pechés.
Puis au jour a elle ordonné retourna audit consistoire
ou estoient assemblez les princes senateurs aveques l’empereur
& elle estant au mellieu d’eulx pour respondre du
cas/ fut dit a icelluy diable qui estoit en forme de notaire
que il fist accusation a l’encontre d’icelle dame Lequel respondit
qu’il ne congnoissoit aucun mal en elle comment dist il
en pourroye mal dire ou parler quant je voy Marie la mere
de Dieu estant avecques elle pour la garder de diffame
Lors oiant parler ce diable se signerent tous du signe de
la croix parquoy incontinant se disparut present tout l’auditoire
& la noble dame demoura honoree de l’empereur & de tous
les princes senateurs qui y estoient en rendant graces &
louanges a la glorieuse vierge Marie qui ainsi preservent
& gardent ceulx qui ont bonne & entiere devotion a eulx
& pource dames & femmes d’honneur ayez tousjours parfaicte
devotion a Dieu & a sa digne mere pour vous garder de
tout diffame & estre preservez de l’ennemy d’enfer affin d’acquerir
paradis.





La coiffe de honte de meffaire


Chapitre .xxi.





Coiffer nous fault les cheveulx & la teste

De ma maistresse pour son atour tenir

Car s’il tomboit pas ne seroit honneste

Ceste coiffe qui n’est pas deshonneste

D’or & de soye sera pour soustenir

Nom je luy donne pour le mieulx retenir

Entre vertus vraye honte de meffaire

Ce pensement peult beaucoup de biens faire


Comme la coiffe est tissue & lassee

Communement a façon d’une roitz

Honte a des yeulx maint regard & visee

En bon propos qui est bien advisee

Pour corriger les faultes & desroys

Autant en dis aux princes & aux Roys

Qui honte n’a honneur ne peult nourrir

Honte refraint maulx qui font mains perir


Honte est la fleur des perles precieuses

Honte soustient la dame a estre bonne

Honte maintient les femmes vertueuses

Honte reboute les oeuvres vicieuses

Entre vertus & vices c’est la bonne

Honte est le fruit que bonnes meurs flouronne

Ou honte n’est honneur n’a jamais lieu

Pensez y dames qui voulez servir Dieu


Honte & vergongne c’est une mesme chose

Et sont les filles d’honneur & de prudence

Dessoubz icelles est enfermee la rose

Que dangier tient enfermee & enclose

Que homme n’y touche car ce seroit offense

Toutes dames pour soy chascune y pense

Car ce l’aymant y prenoit une entree

Dictes a Dieu la bonne renommee


Fuyons Venus qui honte met en chasse

Fuyons oyseuse ou Venus se repaire

Jamais meffait ne doit venir en place

Qui n’a mesprins il peult lever la face

Contre le ciel ou chacun se doit traire

Pour parvenir a ce treshault affaire

De nostre honneur tousjours fort decorer

Il nous fault Dieu servir & honnorer


Garder nous fault de toute esmotion

Pour fouyr vice & d’autruy & de soy

Qui ne se veult mettre en perdition

L’escripture nous en fait mencion

Et est ainsi ung article de foy

Qui fait pecher autruy c’est contre loy

Et vauldroit mieulx estre mains agreable

Que d’encourir la peine pardurable







Exemple de honte de meffaire


Plusieurs fois a esté la cité de Jherusalem & la
terre saincte conquise & possedee par les Sarrazins
sur les Crestiens & par les Crestiens sur
les Sarrazins & dont a present les infidelles possedent celle
saincte & digne terre/ au grant esclandre dommage & prejudice
de nostre saincte foy catholique. Et est ce meschief
par les haynes vengeances & malveillances des Roys &
princes crestiens qui journellement guerroient l’un a l’autre/
oubliant Dieu & son sainct service pour leur vindication
desordonnee A quoi Dieu vueille pourveoir par
sa saincte misericorde. Et a ce propos je treuve en ung livre
qui se nomme Leteranus dit herati. Et dit par ung acteur
en maniere d’exemple qui vault bien d’estre ramenee
a memoire sur le point de honte de meffaire. Que a
la seconde conqueste que firent les payens de la saincte
cité de Jherusalem par le souldan prince & sourbarin de
Perse/ que entre Jherusalem & Bethleem avoit ung couvent
de religieuses de l’ordre de saint Dominique moult
devotes & de saincte vie Et toutesfois en ce college avoit
de moult belles dames & en grant nombre. Et aprés plusieurs
infidelles cruaultés executees par ledit souldan &
par les Sarrazins sur les Crestiens A celle poursuite &
prinse Et que sa conqueste estoit comme asseuree a son
prouffit/ luy plain de vices & de cruaultez acompaigné
de gens de sa secte damnable condition & perverse nature/
ouyt parler d’icelle religion & des belles dames qui y
estoient/ & se delibera en despit de nostre sainte foy de destruire
icelle abbaye violer & deshonorer les saintes religieuses
& les mettre a perdition & luy mesme en sa personne
estre le chief de celle viollence/ ung devot convers
serviteur de l’abbesse par la grace de nostre seigneur en
fut adverty & courut dire a la maistresse la conclusion
prinse du souldan. La saincte dame appella ses religieuses
& leur fist ung sermon en leur remonstrant le peril
ou elles estoient leur reduisoit a memoire le veu de leur
religion en leur disant moult doulcement Mes filles en
Dieu ayez cueur & couraige de bien garder vostre virginité
qui est la fleur & la rose qu’on ne peult recouvrer. Et
c’est pour dire mal sur mal agravement de peché exprés
regret perpetuel & crevement de cueur d’estre villainement
ahontees du monde & aprés dampnees & perdues
perpetuellement leur priant doulcement de leur declairer
leur vouloir. Les bonnes religieuses toutes d’ung accord
respondirent nous aymons mieulx mourir que de porter
la honte d’avoir perdu nostre chasteté & corrompre le veu
de nostre religion. Lors la bonne abbesse fut moult resjouye
d’entendre leur ferme & bon vouloir. Et leur dist
mes bonnes filles puis que vous avez si ferme crainte
de Dieu & honte de meffaire & que vostre veu est devant
voz yeulx pour le tenir & garder sainctement sans point
varier Je vous prie que soyez toutes fermes & deliberees
de faire ce que je feray de ma personne. Et j’ay espoir
en Jesuchrist que sans mort recepvoir le tirant cruel
vous laissera en paix & en franchise de voz personnes/
ayez chascune ung coustel tout prest en sa main & ensuyvez
mon oeuvre & faictes ce que je feray si gaignerons paradis
Et lors toutes l’accorderent & le firent. Et quant le
souldan & ses gens aprocherent iceluy couvent & la religion/
les bonnes dames ouvrirent les portes & les huys & prestement
l’abbesse courageusement se coppa le nez. Et les aultres
l’ensuirent semblablement : & quant le tirant vit ceste grande
constance : & qu’elles aymoient mieulx estre deffigurees
que porter la honte de meffaire & de peché il s’en retourna
tout confus & les laissa paisibles. Et veult on dire
que la terre sur quoy le sang d’iceulx nez couppez tumba
portent petis arbres & rameaux esquelz vient une graine
dont on faict patenostres qui ont figures & visages
de nez coppez/ & certes j’en ay veu de telles. Or doncques
dames qui mon livre lisez sur toutes choses ayez en memoire
la noble coiffe/ de honte de meffaire et vous soviengne
des sainctes religieuses qui ne doubterent douleur
angoisse ne a deffigurer leurs faces pour saulver leurs
ames & leurs honneurs qui est le plus grant bien que nous
povons avoir en ciel ne en terre. &c.





Les templettes de prudence


Chapitre .xxii.





Or est coiffee ma dame debonnaire

Si nous convient conduire son atour

D’une templette ou n’aura que reffaire

De couleur propre pour aux voyans mieulx plaire

Sus le cerveau doit faire son sejour

Nom de vertu fault qu’elle ait a son tour

Dont ma maistresse puisse avoir relucence

Pour ce luy donne le tiltre de prudence


Prudence scet deviser terre & mer

Et tient vers Dieu femme & homme paisible

Prudence fait tout homme renommer

Et des merveilles fait la chose possible

Prudence fait amollir cueur terrible

Si la mettons sur nostre entendement

Se nous querons de vivre saigement


Prudence fault a femme quoy qu’il couste

De telz vertus doit dame estre paree

Prudence n’est ne en bras ne en coulte

Mais est au chief qui voit parle ou escoute

Par la le cueur declaire sa pensee

Se vous voulez donc bien estre aornee

Ayez prudence pour estre vostre guyde

Qui n’a prudence c’est ung cheval sans bride


Le poete fainct prudence une sphere

Ou les vertus preignent leur influence

Boece aussi prudence bien compere

A la geline qui garde comme mere

Ses poussinetz de mal & de grevance

Ainsi prudence soubz ses helles s’avance

A mettre ensemble vertus & les garder

Ma chere dame vueillez y regarder


Ayons prudence se voulons parvenir

En paradis ou sommes appellez

Sans prudence nous n’y povons venir

Si nous convient de tout vice abstenir

Puis par vertu serons tous consolez

Prudence paist les povres desolez

En leurs donnant si bon sens & sçavoir

Que l’ennemy ne les peut decevoir


Ayons prudence qui va le droit chemin

Fuyons cautelle ou vertus perdent lieu

Qui bien voyage il est bon pelerin

Eureux est cil qui vient a bonne fin

Qui ne peut estre sans l’ayde de Dieu

Prenez en gré mon desir humble & pieu

Veu qu’on vous nomme princesse si parfaicte

Que Dieu vous a de sa propre main faicte


Soyons prudens pour seure voye eslire

Soyons saiges sans estre forvoyez

Soyons subtilz pour eviter le pire

Soyons constans pour soy taire ou bien dire

Vous tous & toutes qui ce livre lirez

Par prudence tous voz faitz provoyez

C’est la vertu qui voz faitz guidera

Si saigement que l’on vous prisera







Exemple de prudence


Saluste descript & recite/ en ung pas de ses enseignemens
que l’on ne peut mieulx donner exemple
pour estre bien incorporé & entendu que de parler
de semblable a semblable. Et pource madame que vous
estes princesse de haulte nativité je vous donneray exemple
ceste fois de ma dame saincte Wauldrut/ yssue
de toutes pars de nobles & principales maisons. Et treuve
que du temps du roy Dangober Roy de France & filz de Lotaire
ung noble prince nommé Waubert homme moult renommé/
fut marié a une noble dame de lignee royalle nommee
Versilie. Lesquelz eurent une fille qui fut ceste saincte
madame Waudrut/ mais je me tairay a present de ses
seurs & de son lignage ou il y eut moult de sainctes personnes
hommes & femmes. Ceste dame saincte Waudrut fut
par succession comtesse de Haynault & fut mariee a ung noble
prince nommé Maldegaire. Lesquelz se gouvernerent si
sainctement ensemble qu’on le dit saint & elle saincte. Et fut depuis
iceluy prince nommé Maldegaire Vincien/ pource
qu’il vainquit les vices & fonda ceste belle eglise de Sonnyes
ou il est encores haultement eslevé & honnoré & fait
de grans & vertueux miracles. Si retournerons a parler
de ceste saincte princesse qui si vertueusement se conduisoit
avec son mary & en si grant prudence qui Dieu les a tous
deux appellez comme il apert. Ceste jeune princesse en ses jeunes
jours print la voye solitaire & contemplative en desprisant
le monde par grande prudence elle employa ses biens temporelz
a nourrir les povres creatures/ a ediffier & fonder eglises
& par prudent regard considera la grant noblesse qui est d’ancienneté
heritee es païs de Haynault & que plusieurs nobles
hommes tous chargez d’enfans & sont en grant soin de les entretenir &
heriter : pourquoy par grant prudence mist provision pour nobles
femmes vertueusement elever ou service de Dieu &
vivre de ses biens. Et eut regard que du temps des
Rommains combien qu’ilz estoient payens les grans & les
nobles faisoyent nourrir leurs filles es temples & es
lieux devotz pour avoir le renom d’estre vertueuse/ dont
souvent advenoit qu’elles estoient requises & mariees a
leurs grans honneurs & prouffitz. Aussi ceste vertueuse
princesse fonda cloistres & eglises ou sont nobles femmes
nourries au service de nostre seigneur & se pevent marier
quant il leur plaist & qu’elles treuvent leurs parties/
car elles ne vouent que obedience seullement & servent
nostre seigneur reveremment & en obeissance de celle qui est
leur chief & leur pardessus/ & par la prudence de ceste saincte
dame a l’entretenement & soulagement de noblesse elle
fist & ordonna sa fondation que nulle ne doibt entrer ne
estre receues es cloistres desdictes religions s’ilz ne sont jeunes
& en aage disciplinable nobles de quatre lignees &
filles de chevalier/ & les chanoynes pour servir l’office divin
doivent estre nobles ou graduez en science/ lesquelles
choses sont encores observees/ & principallement en ce
tressainct & honnorable cloistre de Mons en Haynault ou
gist & repose le tresdigne & saint corps de ceste noble fonderesse
ma dame sainte Wauldrut & j’ay veu & congneu
tant de nobles damoiselles servantes a nostre seigneur
Jesus estre au lieu dessusdit que je ne les sçay assez prisez
& honorer en mon escript et la congnoissance que j’ay eu
d’elles & de leurs bonnes meurs me fait juger qu’elles furent
fondees de sainctes & devottes personnes & par la
grace de Dieu se sont honorablement maintenues & dont
plusieurs ont estees grandement mariees & autres sont demourees
au service de Dieu selon la voulenté de chascune
haulte princesse en faveur de quoy j’ay ce present volume &
ses habillemens comprins de mettre en forme & en ordre &
pourtant toutes autres dames damoiselles & autres
femmes & especialement vous nobles damoiselles de cloistre
servans & vivans de la fondation de ceste saincte dame
prenez la prudence de vivre de vostre fonderesse ensuyvez
ses meurs & sa vie vous gaignerez honneur & paradis.





Le chapperon de bonne esperance


Chapitre .xxiii.





Pour donc parfaire de ma dame l’atour

Convient avoir bon advis & regard

L’ouvrier qui fait le comble d’une tour

Quiert le moyen la praticque & le tour

Pour la parer car on n’y a regard

Ainsi me fault trouver moyen & art

Que je parface mon oeuvre seullement

Que ma maistresse en soit plus noblement


Je vis atours de diverses manieres

Porter aux dames pour les mieulx atourner

L’atour devant & celuy en derriere

Les haulx bonnetz coeuvrechifz a banieres

Les haultes cornes pour dames triumpher

Maintenant voy simples atours porter

Qui bien me plaist se sont les chapperons

Du temps present parquoy en parlerons


Ces chapperons d’honneste contenance

Des dames sont de velours ou satin

Et les bourgeoises les ont par differance

De beau drap noir ou rouge a leur plaisance

Chascun estat n’est pas pareil en fin

Dont ma maistresse que j’ayme de cueur fin

Tel chapperon aurez presentement

Ou toutes dames prendront amendement


Le chapperon tient le chef en santé

Et le garde de rume & de froidure

La cervelle tient en prosperité

L’entendement en bonne auctorité

Et la memoire subtille par droicture

Santé de chef demande couverture

Car se le chef souffre quelque douleur

Les autres membres n’en ont pas du meilleur


Or nous convient pour donner congnoissance

De la vertu que veult ce chapperon

Nous luy donrons nom de bonne esperance

Car il approche le chef & son essence

Plus que autre habit clerement le voit on

Dieu nous donna sur tous ce riche don

Que nous avons au ciel le chief dressé

La beste brutte a le sien abaissé


Puis que Dieu donc tant de bonté nous fait

Que nous tournons & les yeulx & la chere

Tirant au ciel ou est le lieu parfaict

De paradis qu’on acquiert par bien faict

Par foy/ par loy/ par vertu/ par lumiere

Nous devons bien celle grace avoir chere

Et esperance avoir au createur

Qui tant de biens nous depart & d’honneur


Esperance porte l’eschelle & dresse

Pour escheller le ciel & paradis

Esperance nous conduist & adresse

Pour parvenir a la haulte lyesse

D’estre sauvez es bras du crucifix

Sans esperance nous sommes desconfis

Par l’ennemy qui tousjours nous argue

Qui n’a espoir sa querelle est perdue


Ayons en Dieu l’espoir du divin estre

Esperons tous en la vierge sa mere

Qui nous menra pour nous seoir a la dextre

Du createur au grant jour qui doit estre

Du jugement ou fault que tout appere

Doulce sera la sentence ou amere

Car par justice le juge jugera

Lors viendra tart qui mercy requerra


Bonne esperance se prent en bonne vie

Et qui bien vit on le voit bien finir

Car qui bien fine Dieu est de sa partie

Qui Dieu acquiert il a gloire infinie

Et jouyt l’ame du paradis sans per

Soyons tous sages pour ce monde eschapper

Qui dure peu & si est transitoire

Si acquerons perpetuelle gloire







Exemple de bonne esperance


Affin de donner vraie exemple d’esperance bonne
& entiere je ne treuve meilleur ne plus autenticque
de saincte Cecille laquelle fut Rommaine
nee & yssue des plus nobles citadins & habitans de
Romme ceste bonne Cecille dés son enfance estudia & apprint
secrettement les pointz & articles de la foy crestienne
qui moult luy plaisoit & y print telle devotion qu’elle portoit
tousjours sur soy & contre sa poitrine la sainte evangile
sainct Jehan en escript & se mist si fermement en esperance
d’aller en paradis par tenir la loy crestienne qu’elle
parloit tousjours a toute heure de Dieu son passe temps estoit
d’estre en oraison & de prier devotement a Dieu nostre
sauveur & redempteur Jesucrist qu’il la gardast & maintint
en foy en virginité & en honneste vie dés sa plus jeune
enfance elle jeunoit trois jours la sepmaine Lesquelles
choses elle faisoit secretement car encore n’estoit Romme
ferme en la foy de Jhesucrist & plus y avoit d’idolastres
que de crestiens & mesmes les gouverneurs & les principaux
en offices d’icelles cité Et pource estoit belle & riche
de grans & puissans parens elle fut tant pressee & requise
qu’elle se accorda de soy marier a ung noble jouvencel
nommé Valerien/ mais tousjours avoit ferme esperence en
la grace de Dieu qu’il la garderoit en sa chaste virginité
& le jour de ses nopces vestue & habituee richement paree
d’or & de piereries & aultres habillemens nupciaux elle
chantoit en son cueur sans ouvrir la bouche louenges &
requestes a Dieu qu’il ne la voulsist point souffrir maculler
ne defflourer mais la garder en sa pure virginité
vouee Et en ce propos & ferme esperance se coucha au lict
nupcial preparé pour son mary & elle auquel lit Valerien
son espoux ne tarda gueres de venir & de soy coucher Et
quant ilz furent ensemble seul a seul lors moult humblement
& doulcement dist Cecille a son mary Mon amy &
trescher espoulx je vous ay a dire ung secret qui moult
touche le bien de vous & de moy si vous me voulés jurez
& promettre que vous ne le revelerez a personne ce que
Valerien luy promist & jura de non jamais le reveler La
saincte vierge Cecille ayant ferme esperance en l’aide de
Dieu pour maintenir son virginal desir luy dist Mon amy
j’ay ung ange de Dieu qui maine & garde mon corps
en ma virginité dont si perçoit que vous me aymez de
nette pure & chaste amour il vous aymera comme il faict
moy mais aussi si congnoist le contraire je doubte qu’il ne
face aulcun desplaisir a vostre personne dont il me desplairoit
vous priant en l’honneur de Dieu que me maintenés
au desir de mon ange & de moy Lors Valerien receupt
les sainctes parolles de sa bonne espouse & par bonne maniere
moiennant la grace du benoist saint esprit qui creut
la parolle de la vierge sainte Cecille mais comme foy est difficile
d’estre entendue legierement de corps humain sans
la grande grace de Dieu Le bon homme Valerien luy requist
qu’elle luy monstrast son ange affin de luy averer & monstrez
vraies ses parolles & doubta qu’elle n’eust autre entendement
& qu’elle ne fust abusee d’aulcun homme en lieu d’ung ange &
pource le vouloit il veoir Surquoy la sainte dame luy respondit
se vous voulez croire en Jesucrist & vous faire
baptiser comme filz de Dieu & de son eglise vous le pourrez
veoir comme moy mais il ne se monstre point aux ydolatres
ne tenant la loy dannable & abusee que vous tenés
Et tant prescha par vraies remonstrances la saincte dame
son mary qu’il se leva & s’alla faire baptiser par saint Urbain
lors Pape & tenant le sainct siege papal de Romme &
puis retourna a son espouse laquelle il trouva en sa chambre
devisant avec son ange qui tenoit en ses mains deux
couronnes de roses & de fleurs de lys desquelles il donna l’une
a Valerien & l’autre a saincte Cecille & leur dist a tous
deux gardez bien ses deux couronnes car je les ay aportees
de paradis pour vous couronner de chaste virginité & jamais
ne perdront leur frescheur vigueur & odeur redolente & ne
pourra personne veoir s’il n’est chaste & vierge de corps &
de pensee & toy Valerien a cause que tu as usé de bon conseil
& que tu t’es fait crestien demande a Dieu ce que tu vouldras &
il te sera octroyé Surquoy Valerien voyant la resplendeur
de l’ange luy respondit Je remercie humblement mon createur
Jesucrist & ne demande que sa grace & la conversion de
mon frere Thiburcien qui est deceu & abusé en sa loy & trop
plain de mondanité & sur ce ceste parolle & requeste prestement
entra Thiburcien qui mout s’esmerveilla de l’odeur qui sentit
a l’entree de la chambre ou ilz estoient & mesmes une odeur
de roses dont il n’estoit point la saison le bien viegnant fut
grant entre eulx & les remonstrances a luy faictes par les deux
chastes & vierges mariez si bien dictes par iceulx & aussi
prise de la par de Thiburcien qui par conclusion resolue Valerien
mena iceluy Thiburcien son frere baptiser & changea toutes
ses condicions en amendement de vie & fut si adonné a nostre
seigneur qu’il parloit souvent aux saintz anges de Dieu &
recevoit doctrine d’eulx qui le confermoient en la foy de Jhesus
les .ii. freres furent devoz en aumosnes & ensepvelissoient
les corps des martirs moult bien ilz furent acusez au prevost
de Romme nommé Almachius lequel leur voulut faire adorer
les ydolles ce qu’il refuserent en ferme foy dont ilz receurent
la couronne de martire car le tirant les fist decoller & mourir
Maximus qui estoit payen garde des prisons les avoit
gardez prisonniers certiffia qui vit porter les anges leurs
ames en paradis & de ce se convertist Maximus & plusieurs
autres en grant nombre sainte Cecille enterra & ensepvelit
les deux sains corps & fait on d’eux memoire & feste avec
les martirs le .xiiii. jour d’avril Almachius le tirant
pour avoir les biens de Valerien & de son frere fist prendre
sainte Cecille & luy voullut faire adorer les ydolles ce
qu’elle refusa comme plaine de ferme esperance de son salut
Le tirant la fist entrer en ung bain bouillant & ardant
qui riens ne l’empira & quant il vit qu’elle ne mourroit
point mais vivoit tousjours en nostre seigneur & preschoyt
la foy catholicque/ il la fist en ce bain decoller &
martirer & faillit le boureau troys foiz de luy couper la
teste & demora le col demi coupé troys jours & elle estoyt
en vie par l’esperance qu’elle avoit en Jhesucrist & tousjours
parloit preschoit & confortoit le peuple crestien Et requist
que sa maison fust desdiee pour le service de Dieu
Et ainsi morut martire saincte Cecille qui ne fust pas
frustree de son esperance car elle est saulvee saincte & canonisee
Parquoy mes dames qui lysez mon epistre suyvés
le train de saincte Cecille & demourez fermes en bonne
esperance car nostre saulveur Jesuchrist est racheteur
de nous par verité & non pas abuseur ne decepveur en
ses parolles & promesses.





Les paillettes de richesse de cueur


Chapitre .xxiiii.





Ce chapperon pour embelir ses gestes

Nous fault parer selon le temps qui court

D’affiquetz d’or/ de chaines/ de paillettes

Pour embellir & estre joliettes

C’est la maniere maintenant de la court

Aprés les grandes chascune va & court

Soit en habit ou de chef ou de corps

A qui mieulx mieulx & par communs accors


Tout est bien fait riens ne vueil contredire

Mais que vertu ne soit pas delaissee

Dont une fault sur ce point cy eslire

Si dignement qu’on ne puisse mesdire

En fournissant nostre oeuvre commencee

Ceste richesse sera bien advancee

Entre vertus par richesse de cueur

C’est ung tresor contre toute langueur


La richesse qui plus le cueur conforte

Le resjouyt & le tient en plaisance

C’est quant bon los acquiert & porte

Et qu’elle est franche de cueur & bonne sorte

Ceste richesse passe toute chevance

Et puis quant l’ame se sent en sa balance

Quicte de vices & de pechez maulditz

C’est la richesse pour le cueur que je dis


Riche est le cueur tout plaisant & joyeulx

Quant il se sent sans reproche & sans tache

Et par contraire tout povre & langoureux

Sentir en soy ung meffait dangereux

C’est ung regret qui grant douleur atache

L’ame & le cueur affin que chascun sache

Doivent estre gardez si nettement

Que tout joyeux en soit le pensement


C’est tout soulas que d’avoir le cueur munde

Ou il n’y ait que franche loyaulté

Et n’est plaisir si joyeux en ce monde

Car la dedans toute richesse habonde

Joye & honneur plain de felicité

Ung franc cueur net ne craint adversité

Riche de cueur vault trop plus que tout or

Au monde n’est si sumptueux tresor


Fuyons meffait ayons saine pensee

Gardons l’honneur s’on veult que le cueur rye

Faisons les oeuvres dont l’ame soit saulvee

Ce sont moyens d’avoir longue duree

Le droit meurdrier c’est la melencolie

Chascune dame qui ce livre estudie

Jugez se j’ayme ma dame loyaulment

En luy donnant loyal enseignement







Exemple de richesse de cueur


Anthoine Florentin en sa cronique fait & recite
une specialle hystoire de saincte Katherine
de Seines de laquelle j’entens lustrer & embellir
mon oeuvre en ce present exemple de richesse de cueur/
pour les grans graces que Dieu fist a icelle saincte vierge
par les vertus qu’il trouva en elle. Ceste devote saincte
Katherine fut nee en la cité de Seines l’an mil quatre
cens quarante sept & ne vesquit en ce monde que trente &
trois ans & fut canonizee par pape Pye l’an mil quatre
cens soixante & unze. Et disoit iceluy pape estre descendu
de sa lignee combien qu’elle fust fille d’ung tainturier/
mais honnestes gens pere & mere & de bonnes meurs En l’aage
de cinq ans ceste Katherine eut une vision ou amonicion
ou elle se arresta & desira d’entrer en la tierce ordre
de sainct Dominique ce qu’elle voua avecques virginité
perpetuelle. Et fut dés ce temps toute donnee a Dieu &
en son saint service ou elle continua devotement & plus venoit
avant en aage & plus estoit ferme & fervente en l’amour
de nostre seigneur Jesuchrist & de sa saincte vierge
mere A douze ans on la voulut marier/ ce qu’elle reffusa/
elle coppa ses cheveulx osta toutes pompes mondaines
& monstra evidemment son desir & sa bonne devotion
& par ceste declaration on la laissa paisible de marier/ &
fut receue & vestue en la tierce ordre de sainct Dominique
comme elle desiroit/ & elle fist de grandes devotions en soy
abtinant de non manger par plusieurs jours fors le precieux
corps de nostre seigneur Jesucrist. Et est approuvé
que quant son confesseur luy reffusoit de luy bailler le
sacrement pource qu’il vouloit qu’elle mangeast & beust comme
les autres/ toutesfois advint par plusieurs fois que
partie de l’hostie que tenoit le prestre se brisoit & aloit en
la bouche de ceste saincte vierge Katherine Moult de graces
fist nostre seigneur a ceste saincte dame. Et une fois
luy vint en vision qu’elle espousoit nostre seigneur Jesucrist
pour mary. Et que la vierge Marie conduisoit ce
mariage/ ou furent presens sainct Jehan/ saint Dominique
& David qui jouoit de la herpe a ceste noble solempnité.
Et luy sembloit en ceste vision que nostre seigneur
son espoux luy mist au doy ung anel garny d’ung riche
dyamant en confermant son mariage. Et quant elle fut
hors de son songe ou meditation elle trouva l’anel & le
dyamant en son doy qu’elle porta toute sa vie Et de ce sainct
& amoureux mariage elle vint en si grande perfection envers
nostre seigneur & en saincte devotion qu’elle ne retint
riens d’elle ne de sa voulenté/ mais se mist toute en nostre
seigneur Jesuchrist & luy pria devotement qui luy ostast
le cueur le vouloir & la pensee qu’elle le peust agreablement
servir & a son bon plaisir/ nostre seigneur voyant
le bon zelle pour la recompenser de son present & requeste
donna a ceste saincte femme miraculeusement son propre cueur
& l’enrichit de la plus grant richesse de cueur que creature
peust avoir comme d’avoir en eschange du sien le propre
cueur de son createur & luy faire son noble eschange. Et
n’est pas merveille se en recepvant ce sainct don elle fut
entierement confermee en toute grace de vertus. Et pource
mes dames que saincte Katherine de Seines mist son
cueur en Jesucrist & luy donna/ Jesucrist aussi reallement
mist son cueur en elle & luy en fist present Et croy
que je ne sçaroye alleguer plus grande richesse de cueur
que de celle qui fut digne d’avoir le cueur du createur &
saulveur du monde par querir les vertus & fuyr les vices
& pechez/ dont richement est colloquee au benoist royaulme
des cieulx.





Le signet & les anneaulx de noblesse


Chapitre .xxv.





Or reste encores a ma dame ung signet

D’or de ducas & de façon jolye

A demy rond esmailé pur & net

Dessus lequel pourra estre pourtrait

Pour tout devis son blason d’armoyrie

Et deux anneaulx de belle pierrerie

D’ung escharboucle & saphir de richesse

Que je diray les anneaulx de noblesse


Il fait bon veoir a femme belles mains

Bien aorneez belles & refulgentes

D’honnestes bagues plaisantes aux humains

Pour leurs vertus ou sinon c’est du mains

Car autrement ne sont vers Dieu plaisantes

Et pource doncques les mains belles & gentes

Fault acoustrer & parer de vertus

Les bonnes dames en ont les cueurs vestus


En ce signet ou sera le blason

Est designé de noblesse l’estat

Si vous diray selon Dieu & raison

Comment noblesse est tout temps & saison

A droit congnue & perceue tout a plat

Noblesse prent es vertus son esbat

Qui la demonstre en toute compaignie

Mais villain est qui fait la vilennie


D’autant que l’or est metal precieux

Sur tous les autres par singularité

Si est noblesse quant par faitz vertueux

Elle degecte tous pechez vicieux

Car c’est ou gist vraye nobilité

On voit plusieurs en grande auctorité

Nobles de non/ mais grans blasphemateurs

Telz de noblesse ne sont que usurpateurs


L’escharboucle est pierre tresprecieuse

Qui resplendit & rend clarté de nuyt

Aussi ma dame par estre vertueuse

Rendrés clarté a chascun fructueuse

Car sans doubter vertu par tout reluyt

Si fait noblesse mais sans les vertus nuit

Je le vous dy & vous l’entendez bien

Qui n’a vertu en ce monde il n’a rien


Le saphir est une pierre azuree

Belle & propice a porter en ses dois

Et qui preserve une dame asseuree

Sans peur ne doubte pour estre bien paree

Le saphir est pour grans princes & Roys

Si le vous donne & fais ce que je doibs

Car je congnois vraye noblesse en vous

Jesus la donne a toutes & a tous


Par ces anneaulx sont les dois reliez

Comme vertus doivent estre en chacun

Tous nobles cueurs sont joyeulx & lyez

Quant par vertus se sentent raliez

Il n’est tel don en secret ou commun

Or donc ma dame prenez temps opportun

A maintenir vostre haulte noblesse

Et gardez bien que pechié ne la blesse


A tant vous laisse de vertus aornee

Ou bien sçavez faire vostre devoir

De noble lieu estes yssue & nee

Parquoy vous ay noblement ordonnee

Sans espargner or argent ne avoir

Vueillez le donc en bon gré recevoir

Pour le salut du cueur & de vostre ame

C’est grant plaisir de servir noble dame







Exemple de noblesse


Aprés que j’ay leu & revolué plusieurs fueilletz
pour donner & descripre exemple de entiere
noblesse Je n’ay point trouvé plus propre ou digne
de memoire que la tresilustre tresvertueuse & tresnoble
royne de France la bonne mere du trescrestien &
glorieux roy monseigneur sainct Loys Le filz du roy
Loys quatriesme. Lequel combatit & debela plusieurs
heretiques & expella leurs heresies des pays d’albigeoys
& conté de Thoulouse Et puis aprés en retournant au
pays de France trespassa devotement en nostre seigneur
Ceste noble dame selon les cronicques & francigenes histoires
fut fille du roy de Castille & laquelle aprés le trespas
de son dit feu mary Roy de France eut en regime &
gouvernement Le bon Roy sainct Loys son filz estant en
l’aage de douze ans Lequel elle eut en si souveraine garde
& recommandation pour l’introduire es saintz commandemens
de Dieu qu’elle l’endoctrina diligemment en toutes
bonnes & devotes meurs par le conseil des reverens maistres
& religieux docteurs de l’ordre des freres prescheurs
& aussi des freres mineurs & tellement qui fut tressouffisamment
aprins en sainctes lettres & devotes meurs & comme
l’autre Salomon estoit saige & ingenieux tout plain de
prudence & justice par la grant solicitude de la bonne
Royne Blanche sa mere Laquelle toute vertueuse & plaine
de noblesse de cueur & s’esjouissant de sa saincteté disoit
ainsi a iceluy son propre filz le bon Roy sainct Loys Mon
trescher filz disoit elle j’aymeroye mieux te veoir plus
tost mourir de mort corporelle que de te veoir offenser ton
createur par peché mortel Lesquelles parolles fermoit bien
devotement en son cueur le bon Roy sainct Loys & telement
qu’il n’a point offensé Dieu son createur par pechié mortel
Mais a excercé toutes oeuvres de misericorde par l’exortation
de sa noble mere/ car il avoit tous les jours ordinairement
les povres pour boire & menger avecques
luy a sa propre table & jusques a la mort corporelle c’est tousjours
employee au service de nostre seigneur Jesucrist
en s’exposant pour son saint nom a conquester la sainte
terre de Jherusalem la ou il souffrit grandement dont
il a acquis paradis comme on peult amplement veoir
par sa cronicque & saincte legende Et pource mes dames
plaise vous avoir en devote recordation La vertueuse
noblesse de cueur de la bonne royne Blanche la mere du
Roy sainct Loys laquelle avoit l’entiere & parfaicte noblesse
des vertus au cueur & vous aurés La gloire eternelle.





Le miroer d’entendement par la mort


Chapitre .xxvi.





Or est madame bien paree & vestue

De noble abit & de riche parures

Si est raison que en cas esvertue

Qu’elle puist venir que tout soit en value

Se tout est bien en atour & vesture

Ce darrier point nous fera les clostures

Des beaulx habitz dont l’ay voulu provoir

Pource luy donne a la fin ung miroer


Se miroer si sera d’entendement

Tout composé illustre & bien bruny

La peult ma dame veoir tout entierement

Ou est le beau/ le lait semblablement

Ou est bonté & ou sens a failly

Se l’honneur croist ou s’il est amendry

Se l’ame est nette ou s’elle est empeschee

Ce miroer si monstre tout de visee


Pour deux raisons se doit dame mirer

L’une en la face l’autre en la conscience

Se faulte y a affin de l’amender

L’ung par clere eaue l’autre par confesser

Sans fiction & sans oultrecuidance

La face nette juge bonne apparence

Le cueur contrit monstre a Dieu equitté

Recongnoissant sa divine bonté


Mirez vous si cueur en tout bien apris

Roynes/ duchesses/ contesses/ & marquises

Mirez vous si princesses de grant pris

Lever vouz cueurs ouvrez vos esperitz

Toutes femmes soient jeunes ou grises

Entendement monstrera ses maistrises

Par luy verrés a vous bien remirer

Que la beaulté ne peult gueres durer


Comme la rose en may fresche & vermeille

A en ung jour sa grant frescheur passee

Ceste beaulté qu’on dit la non pareille

Par une fievre qui vous point & traveille

Las pensez bien qu’elle est tantost changee

Et qui pis est c’elle est continuee

Ce noble corps la mort le met a fin

Que l’on jugeoit ainsi comme divin


Ses doux regars ses yeulx faiz pour plaisance

Pensez y bien il perdront leur clarté

Nez & sourcilz la bouche d’eloquence

Si pourriront & sera desplaisance

Mesmes a celuy qui vous ayme en charité

Toutes vives perdrés vostre beaulté

Et quant la mort en fait le departir

Qui plus vous ayme plus tost s’en veult partir


Col et forcelle qui est blanche & pollye

Ses mains ses bras qui font les acollees

Mesmes la langue quoy que les beaulx motz die

Se noble cueur ou chascune estudie

Pour le gaigner en faitz ou en pensees

Se tresbeau corps dont dames sont louees

Tout pourrira & notez bien ces vers

Et la par mort toutes mengees de vers


Se vous vivés le droit cours de nature

Dont soixante ans est pour ung bien grant nombre

Vostre beaulté changera en laidure

Vostre santé en maladie tresdure

Et ne serés en ce monde que encombre

Se fille avez vous luy ferez ung umbre

Celle sera requise & demandee

Et de chascun la mere habandonnee







Exemple du miroer d’entendement par la mort




Qu’est devenue l’emperiere de Romme

Dame Elienor fille de Portugal

Qui des vertus eut sans nombre & sans somme

La mort l’a pris qui tout fiert & assomme

En ces beaulx jours comme ung petit vassal

Mirés vous cy cest cas especial

Entendement vous monstre par mirer

Que de la mort ne povez respirer


Qu’est devenue ma dame la Dauphine

Fille d’Escosse triumphante & pompeuse

Qui de France devoit estre la Royne

Sans espargnez non plus que une meschine

La mort l’a prinse par oeuvre rigoureuse

Mirez vous cy ne soyez oublieuse

Et vous souviengne que la mort est rebelle

Et qu’el n’espargne la laide ne la belle


Qu’est devenue ma dame de Callabre

De Bourbon fille duchesse tant louee

La mort l’a mise aussi froide que marbre

En ung cercueil comme on feroit d’ung arbre

Dedans la terre pourrir sans relevee

Mirez vous cy attendans la journee

Que vous serez comme les autres mise

Car a la mort n’avez point de franchise


Qu’est devenue de Ravastin la dame

Fille du duc de Choymbre tant noble

Qu’elle fut nee de Roys & de Royaulme

De grant vertus chacun luy donne fame

Son renom va jusques en Constantinoble

La mort l’a prinse ainsi que une non noble

Et fait pourrir au plus beau de ses jours

Mirez vous cy n’attendez nulz secours


Qu’est devenue la princesse d’Orenges

Tant renommee seur du duc de Brethaigne

La mort qui tient en ce monde ces changes

Ne l’espargna non plus que les estranges

Mais la pourrist & en telz faitz se baigne

Tousjours occit par mont & par champaigne

Mirez vous cy vous aurez vostre tour

Et entrerez en ce val sans retour


Qu’est devenue cy la Royne d’Escosse

Fille de Gueldres tant gorriere & mondaine

La mort l’a prinse & mise en une fosse

Dont les vers ont mengez chair & escorce

Et est en pouldre la dame treshaultaine

Mirez vous cy car c’est chose certaine

Qu’il vous convient passer le dur passage

Qui ne le croit je dis qu’il n’est pas sage


Qu’est devenue celle qui de Naverre

Fut princesse fille du duc de Cleves

Plus belle ne failloit ailleurs querre

La mort l’a prinse en sa mortelle guerre

Et fait pourrir corps bras gembes & greves

Mirez vous cy car riens n’y vallent treves

Mourir convient c’est nostre destinee

Soit laide ou belle soit estrange ou privee


Qu’est devenue madame de Savoye

Fille de Chippre qui tant fist a louer

Plus belle d’elle alleguer ne sçaroye

La mort la print & emmena sa voye

Comme la mendre dont on pourroit parler

Mirez vous cy en ce point fait a noter

Toutes moururent aussi toutes mourront

Et vous yrés le chemin qu’elles vont


Qu’est devenue ma dame d’Orleans

Si tresgorriere yssue de Bourgongne

Qui triumphoit en pompes & en biens

La mort l’a prinse & mise en ses lyens

C’est son delict et ce dont elle songne

Mirez vous cy & n’en ayez vergongne

Tous fault mourir sans longue demouree

Et ne sçavons le temps ne la journee


Qu’est devenue la Royne de Castille

Sy triumphante de Portugal yssue

Plus belle n’eut entre noble ou civile

La mort l’a prinse comme une povre fille

Et fait pourrir en la terre pollue

Mirez vous cy ce cas est de value

La mort nous suyt tousjours sans arrester

Et ne povons de ses mains eviter


Qu’est devenue la contesse tant bonne

De Charroloys fille au duc de Bourbon

Plus vertueuse par escript ne se donne

La mort l’a prinse qui tout rompt & estonne

Et mise en cendre sans respit ne rançon

Mirez vous cy voyez ceste leçon

Car de la mort nulle n’eschappera

Tresor avoir ne parens n’y vauldra


Qu’est devenue la feue Royne de France

De Savoye fille noble dame Charlote

Puissant de corps de moult belle apparence

La mort l’a prinse de fait & de puissance

Et fait mourir ainsi que une pelote

Mirez vous cy car compter fault a l’hoste

Toutes estes d’une mesme nature

Toutes mourrés pour vray sans adventures


Qu’est devenue madame Claucestre

Fille d’Iorc seur au Roy d’Angleterre

Doulce plaisant de beau maintien & estre

La mort l’a prinse pour Atropos repaistre

La deesse qui nous rent a la terre

Mirez vous cy nottez bien ceste guerre

Qui commança a Eve la premiere

Et durera jusque a la derniere


Qu’est devenue ceste grande heritiere

De Bourgongne qui fut Archeduchesse

Bonne de faitz honneste de maniere

De ses subgectz si agreante & chere

Qu’oncques ne fut de plus aymee princesse

La mort l’a prise en sa belle jeunesse

Mirez vous cy elle a payé sa rente

Et vous aprés irés la mesme sente


A tant se taisent mes allegations

Pour mettre fin a ceste mon emprinse

Entendement monstre par grans raisons

Que soy mirer en toutes les saisons

N’est pas chose qui ne soit bonne aprise

A bien mirer le saige peu ce prise

La vie est courte & la beaulté peu dure

Qui trop s’i fye il n’a de raison cure


Pource mes dames qui lisez ce ditter

Le bien soit prins le mal en non chaloir

Pour l’amour d’une que mon cueur a plus cher

J’ay prins la peine de ce livre traicter

Dont toutes autres en pourront mieulx valoir

Je doncq La Marche meu d’aulcun bon vouloir

Querant vertus & reboutant les blasmes

L’ay baptisé le parement des dames


Si prens congé des dames humblement

Et a chascune d’elle me recommande

Mon service je l’ay fait loyaulment

De cueur de corps de sens d’entendement

Se faulte y a je offre que je l’amende

Le temps me monstre qu’il fault que je me rende

Puis que ainsi est je me rens & me donne

A Jhesucrist qui les pechez pardonne.

Nous transcrivons la réédition en 1870, en caractères gothiques, d’un
original imprimé vers 1520 chez la veuve Trepperel et Jehan Jehannot à
l’enseigne de l’écu de France. La comparaison avec une édition à la
même enseigne, et portant des gravures semblables (sans affirmer que
celle-ci soit la source de la réédition) révèle que la réédition
conserve l’orthographe de l’original, en ajoutant cependant des
majuscules à la plupart des noms propres, contrairement à l’usage du
seizième siècle (et à l’édition consultée).


Pour le confort de lecture, on a résolu les abréviations par signes
conventionnels, distingué les lettres i/j/u/v/w selon l’usage, et
introduit cédilles, accents et apostrophes. Ce faisant, on a déplacé la
majuscule après l’apostrophe (seizième siècle : “dorleans”; édition 1870 :
“Dorleans”; notre transcription : “d’Orleans”).

